title: Ensimmäinen Saksan–Tanskan sota

text: Sota alkoi Schleswigin ja Holsteinin herttuakuntien saksalaisväestön kansallisaatteen sytyttyä ja herttuakuntien irrottautuessa Tanskan hallinnasta. Preussi tuki kapinoivia herttuakuntia, mutta Tanska pyrki palauttamaan alueet sotatoimin hallintaansa.


title: Ensimmäinen Saksan–Tanskan sota

text: Alkuun saksalaiset menestyivät sodassa, mutta tanskalaiset onnistuivat lopulta kääntämään sodan voitokseen. Schleswigin luona 23. huhtikuuta 1848 käyty pääsiäistaistelu alkoi Friedrich von Wrangelin johtamien preussilaisten hyökkäyksellä. He olivat miesmäärältään ylivoimaisia, mutta kärsivät tanskalaisten tavoin suuria menetyksiä. Tanskalaiset vetäytyivät pimeän tullen taistelukentältä. Sota jatkui pari vuotta, kunnes 25. heinäkuuta 1850 käydyn Istedin taistelun jälkeen se oli käytännössä ohi, sillä saksalaisten oli joulukuussa 1850 hajotettava armeijansa Venäjän painostuksen vuoksi.


title: FUAS-liittouma

text:
FUAS-liittouma () on Hämeen ammattikorkeakoulun, Lahden ammattikorkeakoulun ja Laurea-ammattikorkeakoulun muodostama strateginen liittouma. Itsenäisten ammattikorkeakoulujen muodostama liittouma toimii Helsingin laajalla metropolialueella: Uusimaa, Itä-Uusimaa, Päijät-Häme ja Kanta-Häme.
FUAS-liittouma on korkeakoulupoliittinen ja yhteiskunnallinen vaikuttaja, joka vahvistaa sen jäsenammattikorkeakoulujen alueellisia toimintaedellytyksiä sekä valtakunnallista ja kansainvälistä kilpailuasemaa. FUAS-liittouman toiminta on fokusoitu neljään strategiseen yhteistyöalueeseen: Graduate School, Kesäopinnot, Virtuaalikampus sekä Palvelut yrityksille ja yhteisöille.


title: FUAS-liittouma

text: Suomen suurimman ammattikorkeakoulujen liittouman tavoitteena on mahdollistaa jäsenkorkeakoulujen opiskelijoille laajat ympärivuotiset opiskelumahdollisuudet sekä jäsenkorkeakoulujen toiminta-alueiden pk-yrityksille ja yhteisöille kattavat ja monipuoliseen asiantuntijuuteen pohjautuvat TKI-palvelutuotteet.


title: FUAS-liittouma

text: Liittouman toiminta pohjaa yhteiseen strategiaan ja vuonna 2012 allekirjoitettuun liittoumasopimukseen. Liittouman pohjana toimi vuonna 2008 solmittu kumppanuussopimus, jossa edellä mainittujen lisäksi mukana oli myös Metropolia Ammattikorkeakoulu. Metropolia Ammattikorkeakoulu ei ole liittoumassa mukana, mutta jatkaa hankeyhteistyötään FUAS-liittouman jäsenkorkeakoulujen kanssa.


title: FUAS-liittouma

text: FUAS-liittouman myötä jäsenkorkeakoulujen opiskelijoiden ulottuvilla on kolmen ammattikorkeakoulun opintotarjonta. Opiskelija voi vauhdittaa opintojaan kesäopintojen avulla, sillä ne mahdollistavat päätoimisen opiskelun ympäri vuoden. Opiskelijat voivat liikkua FUAS-liittouman jäsenkorkeakoulujen välillä myös lukuvuoden aikana.


title: Tikkanen

text: Tikkanen on suomalainen sukunimi, joka on muun muassa seuraavilla henkilöillä:


title: Arokurppelo

text: Arokurppelo ("Limnodromus semipalmatus") on aasialainen kahlaaja. Sen hajanainen elinympäristö käsittää Siperian länsi- ja itäosia, Mongolian ja Kiinan Heilongjiangin. Se talvehtii Etelä- ja Kaakkois-Aasiassa sekä Pohjois-Australiassa. Lajin holotyypin kuvaili Edward Blyth Kalkuttasta 1848.


title: Unarmed – Best of 25th Anniversary

text: Unarmed – Best of 25th Anniversary on power metal -yhtye Helloweenin 19. tammikuuta 2010 julkaistu albumi. Levy koostuu yhtyeen aiemmin levyttämien kappaleiden täysin uudelleen sovitetuista versioista.


title: Unarmed – Best of 25th Anniversary

text: Albumi debytoi Saksan virallisen albumilistan sijalla 39.


title: Ohotankuovi

text: Ohotankuovi ("Numenius madagascariensis") on itäaasialainen kahlaajalintu. Sen esiintymisalue käsittää itäisen Siperian Kamtšatkaan asti, Mongolian koillisosan ja Kiinan Mantšurian ja Ussurinmaassa. Se talvehtii laajalla alueella Kaakkois-Aasiassa ja Oseaniassa, mutta Madagaskarilla sitä ei ole koskaan tavattu. Lajin holotyypin kuvaili Carl von Linné Sulawesin Macassarista vuonna 1766.


title: Nainen katoaa

text: Nainen katoaa ("The Lady Vanishes") on Alfred Hitchcockin ohjaama brittiläinen jännityselokuvan klassikko vuodelta 1938. Se oli niin yleisö- kuin arvostelumenestys. Se on myös yksi Hitchcockin kaikkein humoristisimmista jännityselokuvista – vain "Mutta kuka murhasi Harryn?" (1955) pääsee huumorin määrässä sen tasolle. Elokuvan edetessä huumori vaihtuu perinteiseen jännityselokuvaan.


title: Nainen katoaa

text: "Nainen katoaa" -elokuvan perusidea on yksinkertainen: nainen katoaa junassa, ja vain yksi henkilö muistaa hänet. Kaikki muut matkustajat väittävät omista syistään, ettei kyseistä naista ole junassa ollutkaan. Samaa aihetta on sittemmin matkittu lukuisia kertoja, mutta yksikään ei ole yltänyt Hitchcockin elokuvan tasolle.


title: Nainen katoaa

text: "Nainen katoaa" oli Britanniassa ja Yhdysvalloissa Hitchcockin siihen astisista elokuvista menestynein. Sen ansiosta hän sai neuvotelluksi David O. Selznickin kanssa hyvän sopimuksen ja muutti Yhdysvaltoihin.


title: Nainen katoaa

text: Elokuva ei ole Suomessa ollut teatterilevityksessä. Televisiossa sitä on esitetty useita kertoja.


title: Nainen katoaa

text: Nuori Iris Henderson on junassa matkalla kohti Englantia fiktiivisessä Bandrika-nimisessä valtiossa viettämänsä loman jälkeen. Hän oli ystävystynyt vanhan herttaisen neiti Froyn kanssa, jonka hän tapaa jälleen junassa. Iris torkahtaa hetkeksi, ja kun hän herää, hän huomaa, että vanha nainen on kadonnut eikä kukaan tunne neiti Froyta. Muut matkustajat väittävät, ettei junassa ole ollut sellaista henkilöä.


title: Nainen katoaa

text: Iris tutustuu nuoreen muusikkoon Gilbertiin, joka ryhtyy auttamaan häntä, vaikkei ensin uskokaan hänen tarinaansa. Vähitellen heille selviää, että suurin osa matkustajista on liittoutunut keskenään. Viimeisen johtolangan antaa nunna, jolla on korkokengät jalassa. Käy ilmi, että nunna on aivokirurgin palkkaama näyttelijä.


title: Nainen katoaa

text: Junassa oleva yltä päältä kääreisiin kiedottu potilas on itse asiassa neiti Froy. Neiti Froy ei puolestaan ole mikä tahansa herttainen vanhus, vaan hänellä on mukanaan tärkeitä valtiosalaisuuksia, jotka pitää toimittaa Lontooseen.


title: Nainen katoaa

text: Juna joutuu vieraan vallan agenttien väijytykseen. Tulitaistelun aikana neiti Froyn onnistuu paeta. Junassa loukussa olleet englantilaiset voittavat kamppailun ja onnistuvat pakenemaan. Lopussa Iris ja Gilbert saapuvat Scotland Yardiin, josta he löytävät neiti Froyn.


title: Nainen katoaa

text: Alfred Hitchcockin cameorooli on noin 93 minuutin kuluttua elokuvan alusta (eli noin 4 minuuttia ennen loppua). Hänet nähdään Victoria-asemalla mustassa takissa polttamassa tupakkaa.


title: Nainen katoaa

text: "Nainen katoaa" perustuu Ethel Lina Whiten romaaniin "The Wheel Spins" (1936). Romaanin tapahtumat sijoittuvat pariisilaiseen hotelliin, jossa tytär lähtee hakemaan lääkettä sairaalle äidilleen. Tytön palatessa hotelliin kukaan ei näytä tuntevan tai muistavan hänen äitiään. Whiten romaania inspiroivat tositapahtumat Pariisin maailmanäyttelyssä 1800-luvun lopulla: nuoren naisen veli katoaa, ja kaikki kieltävät hänen olemassaolonsa, koska hän oli kuollut ruttoon.


title: Nainen katoaa

text: Tuottaja Edward Black oli hankkinut romaanin elokuvaoikeudet 1937 Sidney Gilliatin ja Frank Launderin vihjeestä. Black antoi heille tehtäväksi kirjoittaa käsikirjoituksen ja palkkasi ohjaajaksi yhdysvaltalaisen Roy William Neillin. Elokuvan tuotanto alkoi, ja kuvausryhmä matkusti Jugoslaviaaan tekemään ulkokuvauksia. Eräälle työntekijälle sattui kuitenkin onnettomuus, ja paikallinen poliisi löysi käsikirjoituksen, joka ei antanut positiivista kuvaa Jugoslavian armeijasta. Kuvausryhmä karkotettiin maasta, ja Black hyllytti elokuvan.


title: Nainen katoaa

text: 1938 Hitchcock etsi sopivaa materiaalia elokuvaksi, sillä hän halusi tehdä sopimuksen mukaisen viimeisen elokuvan Gainsborough'lle, jotta voisi allekirjoittaa sopimuksen Charles Laughtonin tuotantoyhtiön kanssa. Black tarjosi hänelle Gilliatin ja Launderin käsikirjoitusta, jonka Hitchcock hyväksyi. Hitchcockia kiinnosti siinä ennen muuta sen perusidea. Lisäksi Launderin ja Gilliatin huumorintaju oli hyvin samantapainen kuin Hitchcockin. Hitchcock onkin sanonut, että heidän käsikirjoituksensa oli yksi parhaimmista, mitä hän oli koskaan saanut. Hitchcock teki joitain muutoksia käsikirjoitukseen: sen alkua tiivistettiin ja lopusta tehtiin toiminnallisempi. Kuvattu elokuva vastaa kuitenkin varsin hyvin alkuperäistä käsikirjoitusta. Hitchcockin vaatimuksesta hänen vaimonsa Alma Reville sai myös nimensä elokuvan alkuteksteihin.


title: Nainen katoaa

text: Launder ja Gilliat saivat todeta, että heidän käsikirjoituksestaan oli tullut Hitchcock-elokuva eikä heidän osuuttaan noteerattu. He aloittivat sittemmin yhdessä menestyksekkään uran tuottajina, ohjaajina ja käsikirjoittajina. Heidän elokuvansa "Vihreä vaara" ("Green for Danger", 1947) sanotaan olevan parhaita niistä "Hitchcock-elokuvista", joita Hitchcock itse ei itse tehnyt.


title: Nainen katoaa

text: Elokuvan miespääosaa esitti Michael Redgrave, joka oli siihen mennessä esiintynyt pääasiassa teatterissa. "Nainen katoaa" oli hänen ensimmäinen pääosansa elokuvissa. Hän oli aikaisemmin esiintynyt sivuroolissa Hitchcockin "Salaisessa asiamiehessä" (1936).


title: Nainen katoaa

text: Naispääosaa esitti Margaret Lockwood, josta oli hyvää vauhtia tulossa yksi ajan suosituimmista brittinäyttelijöistä. Rooliin oli ensin ajateltu Nova Pilbeamiä, joka oli esiintynyt Hitchcockin elokuvissa "Mies joka tiesi liikaa" ja "Nuori ja viaton", mutta hän ei saanut roolia.


title: Nainen katoaa

text: Sivurooleista onnistuneimpiin näyttelijävalintoihin kuului Basil Radfordin ja Naunton Waynen palkkaaminen kahdeksi englantilaiseksi, jotka ovat kiinnostuneita ainoastaan kriketistä. Radfordin ja Waynen esitys oli niin onnistunut, että he toistivat roolejaan menestyksekkäästi monissa elokuvissa.


title: Nainen katoaa

text: "Nainen katoaa" -elokuvan budjetti oli erittäin pieni, ja koko elokuva jouduttiin kuvaamaan Islingtonin studion noin 30 metrin levyisellä näyttämöllä. Hitchcock oli kuitenkin etevä löytämään teknisiä ratkaisuja, joiden ansiosta budjetin ja tilojen pienuus ei näkynyt valmiissa elokuvassa.


title: Nainen katoaa

text: Kuvausten alussa Hitchcock kävi Redgraven kanssa ensimmäisen kohtauksen kerran läpi, jonka jälkeen Hitchcock ilmoitti, että se kuvataan nyt saman tien. Redgrave oli järkyttynyt ja sanoi, että teatterissa tätä harjoiteltaisiin kolme viikkoa. Hitchcock pahoitteli ja kertoi, että tässä mediassa siihen on varattu kolme minuuttia.


title: Nainen katoaa

text: Neit Froyta näytellyt Dame May Whitty, jolla oli takanaan lähes 50 vuotta kestänyt teatteriura, ei päässyt sen helpommalla. Hitchcock keskeytti hänen ensimmäisen kohtauksen huutamalla: ”Seis! Tuohan on aivan kamalaa! Ettekö yhtään häpeä!” Whitty oli sillä hetkellä täysin maahan lyöty, mutta siten Hitchcock sai Whittyltä juuri sellaisen näyttelijäsuorituksen kuin hän tarvitsi. Myöhemmin hän antoi tuottaja Edward Blackille neuvon: ”Nujerra heidät (=näyttelijät) heti alussa, se on paras keino.”


title: Nainen katoaa

text: "Nainen katoaa" -elokuvan ensi-ilta Britanniassa oli 7. lokakuuta 1938. Se oli heti yleisömenestys. Pian siitä Britannian kaikkien aikojen menestynein elokuva. Yhdysvaltain ensi-ilta kaksi kuukautta myöhemmin oli samanlainen yleisömenestys.


title: Nainen katoaa

text: "Nainen katoaa" sai kriitikoilta lähes hurmioituneen vastaanoton. Yhdysvalloissa kriitikot pitivät häntä parhaana englantilaisena ohjaajana. New York Herald Tribunen kriitikko Howard Barnes piti sitä suurena taiteellisena saavutuksena ja yhtä suurena taideteoksena kuin Paul Cézannen maalauksia tai Igor Stravinskyn sävellyksiä. Tarinan mukaan Orson Welles katsoi elokuvan 11 kertaa.


title: Nainen katoaa

text: "Nainen katoaa" -elokuvaa pidetään yleisesti Hitchcockin Englannin kauden parhaimpana elokuvana ja ylipäätään yhtenä Hitchcockin parhaimmista elokuvista.


title: Nainen katoaa

text: Claude Chabrol ja Eric Rohmer sanoivat Hitchcock-tutkielmassaan (1957) vain, että se on ”erittäin hyvä englantilainen elokuva, erittäin hyvä Hitchcock-elokuva” eivätkä etsineet siitä salattuja merkityksiä – toisin kuin muista Hitchcock-elokuvista kirjassaan.


title: Nainen katoaa

text: François Truffaut kertoi Hitchcockille, että joka kerta kun hän yritti katsoa elokuvaa ja tutkia, kuinka se oikein oli tehty, sen henkilöt ja juoni tempasivat hänet mukaansa eikä Truffaut ole vieläkään päässyt selville sen salaisuuksista.


title: Nainen katoaa

text:
Kanadalainen elokuvakriitikko Robin Wood, joka kirjoitti tutkielman Hitchcockista 1965, on kuvannut elokuvaa ehkä osuvimmin:
Vuonna 1999 British Film Instituten kyselyssä "Nainen katoaa" äänestettiin kaikkien aikojen 35. parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista.


title: Nainen katoaa

text: Alfred Hitchcock sai elokuvasta New York Film Critics Circlen parhaan ohjaajan palkinnon 1938 ja New York Times nimesi sen vuoden 1938 parhaimmaksi elokuvaksi.


title: Nainen katoaa

text: "Nainen katoaa" -elokuvan MacGuffin on ehkä kaikkein tyhjänpäiväisin ja abstraktein, mitä Hitchcock on koskaan käyttänyt: salainen viesti, joka on koodattu musiikkikappaleeseen.


title: Nainen katoaa

text: Elokuvassa on lukuisia yhteisiä teemoja Hitchcockin aikaisempien elokuvien kanssa:


title: Nainen katoaa

text: "Nainen katoaa" -elokuvasta on tehty useita muita sovituksia, joissa tarinaa on käytetty joko sellaisenaan tai sovellettu vain elokuvan perusideaa.


title: Nainen katoaa

text: "Yöpikajunaa" (1940) pidetään usein "Nainen katoaa" -elokuvan epävirallisena jatko-osa, vaikkei se juonellisesti jatkakaan alkuperäistä elokuvaa. Junaan sijoittuva juoni on samankaltainen. Sidney Gilliat ja Frank Launder kirjoittivat myös "Yöpikajunan" käsikirjoituksen. Naunton Wayne ja Basil Radford esittävät jälleen Caldicottia ja Chartersia niin kuin he tekivät Hitchcockin elokuvassakin. Naispääosaa näyttelee myös Margaret Lockwood, joskin roolihahmo on eri.


title: Nainen katoaa

text: Terence Fisherin "Kadonnut Pariisissa" ("So Long at the fair" 1950) perustuu tapahtumiin, jotka inspiroivat Ethel Lina Whiten romaania.


title: Nainen katoaa

text: Tarinasta on myös tehty puolituntinen jakso "Alfred Hitchcock esittää" -televisiosarjaan.


title: Nainen katoaa

text: Elokuvasta tehtiin uudelleenfilmatisointi "Nainen katoaa" ("The Lady Vanishes") Britanniassa 1979. Anthony Pagen ohjaaman elokuva pääparina oli Elliot Gould ja Cybill Shepherd ja neiti Froyna Angela Lansbury. Allmovien mukaan se on tyylitön uudelleenfilmatisointi.


title: Nainen katoaa

text: Myös Jodie Fosterin tähdittämässä elokuvassa "Flightplan" (2005) käytetään samaa perusideaa. Muita samankaltaisia elokuvia ovat muun muassa "Charade – vaarallinen peli" (1963) ja "Frantic" (1988).


title: Traditionalistinen koulukunta

text: Traditionalistinen koulukunta ("perennialismi", "integraalinen traditionalismi") on uskonnollis-filosofinen liike, jonka juuret ovat ranskalaisen metafyysikon René Guénonin maailmansotien välisen kauden ajattelussa. Muita liikkeen edustajia ja edelleen kehittäjiä ovat srilankalainen filosofi Ananda Coomaraswamy ja sveitsiläinen mystikko Frithjof Schuon, Titus Burkhardt, Martin Lings, Huston Smith, James S. Cutsinger sekä Seyyed Hossein Nasr.


title: Traditionalistinen koulukunta

text: Guénon katsoi, että kaikilla aidoilla perinteisillä uskonnoilla on yhteinen esoteerinen ydin, josta hän käytti käsitettä "philosophia perennis", ”ikuinen filosofia”. Hän perusti työnsä pääosin hindulaisiin, taolaisiin, islamilaisiin, juutalaisiin ja kristillisiin lähteisiin. Esoteerinen tieto on "puhdasta metafysiikkaa", rationaalisuuden ylittävää tietoa jumalallisesta, jonka perimmäinen päämäärä on yksilön yhtyminen absoluuttiseen, ylipersoonalliseen olemukseen. Yksilö nähdään pohjimmiltaan absoluutista erottamattomana, missä kohtaa Guénon viittaa hindulaisen veda-uskonnon käsityksiin atmanista, brahmanista ja mokšasta. Guénonin mukaan hindulainen "Sanatana Dharma" "polveutuu suoremmin alkuperäisestä perinteestä". Hänestä idän uskonnot ylipäätään ilmensivät paremmin puhdasta metafysiikkaa, joka ei kuitenkaan itsessään ole kulttuurisidonnaista.


title: Traditionalistinen koulukunta

text: Guénon luopui jo hyvin varhaisessa vaiheessa tavoitteesta elvyttää länsimainen hengellisyys puhtaan kristilliseltä pohjalta. Hän myös suhtautui kriittisesti teosofiaan ja muuhun aikansa uushenkisyyteen. Vuonna 1912 Guénon initioitiin sufilaiseen Shadhiliyya-veljeskuntaan ja hän muutti Kairoon. Myös monet myöhemmät traditionalistisen koulukunnan edustajat, muun muassa Frithjof Schuon, Martin Lings ja Titus Burkhardt, on sen jälkeen initioitu sufilaisuuteen.


title: Traditionalistinen koulukunta

text: Liikkeellä on myös kristittyjä (esim. Jean Borella, Wolfgang Smith, James S. Cutsinger, Rama Coomaraswamy, Philip Sherrard), buddhalaisia (Marco Pallis) ja hindulaisia (Ananda Coomaraswamy) edustajia.


title: Traditionalistinen koulukunta

text: Pohjoismaiden vaikutusvaltaisimmat kannattajat (Kurt Almqvist, Tage Lindblom, Ashk Dahlén) ovat kaikki muslimikäännynnäisiä.


title: Traditionalistinen koulukunta

text: Traditionalistinen koulukunta suhtautuu moderniin kehitysajatteluun kielteisesti, nähden sen ensisijaisesti hengellisenä rappiona. Guénonin mukaan moderni aika vastaa hindulaisen syklisen aikakäsityksen Kali Yugaa. Guénon kutsuu modernia aikakautta myös ”määrän valtakaudeksi”, jolla ihminen ja maailmankaikkeus ymmärretään ontologisessa mielessä entistä enemmän materian kautta. Guénon näkee länsimaiden suurena tragediana, että ne ovat renessanssista lähtien kadottaneet lähes täysin yhteytensä perenniaaliseen filosofiaan. Näin ollen henkisen etsijän on lännessä käytännössä mahdotonta ottaa vastaan pätevää initiaatiota ja seurata esoteerista polkua.


title: Traditionalistinen koulukunta

text: Traditionalistiselta koulukunnalta ovat saaneet voimakkaita vaikutteita muun muassa uskontotieteilijä Mircea Eliade sekä italialainen okkultisti ja yhteiskunnallinen ajattelija Julius Evola.


title: Kaliumpropionaatti

text: Kaliumpropionaatti eli kaliumpropanaatti (CHOK, CHCHCOOK) on propaanihapon kaliumsuola eli koostuu kalium- ja propionaatti-ioneista. Kaliumpropionaattia lisätään leipiin ja levonnaisiin säilöntäaineeksi.


title: Kaliumpropionaatti

text: Kaliumpropionaatti estää bakteereiden ja sienien kasvua ja itämistä ja siksi sitä käytetään säilöntäaineena. Kaliumpropionaattia saa käyttää leivissä ja leivonnaisissa ja sen E-koodi on E283.


title: Alaskankuovi

text: Alaskankuovi ("Numenius tahitiensis") on Alaskan kotoperäinen kahlaajalaji. Sen elinympäristö ulottuu Länsi-Alaskan Sewardin niemimaalta Yukonjoen suistoon. Se talvehtii Tyynenmeren eteläisillä saarilla. Lajin holotyypin kuvaili Johann Friedrich Gmelin Tahitista vuonna 1789.


title: Amerikankuovi

text: Amerikankuovi ("Numenius americanus") on pohjoisamerikkalainen kahlaaja. Sen elinympäristö käsittää Kanadan lounaisosia ja Yhdysvaltain keskilänttä Teksasin pohjoisosiin. Se talvehtii Kaliforniassa, Meksikossa ja Keski-Amerikassa. Lajin holotyypin kuvaili Johann Matthäus Bechstein New Yorkista 1812.


title: Vähimmäisvarantojärjestelmä

text: Vähimmäisvarantojärjestelmä () on rahajärjestelmä, joka on nykyään käytössä lähes kaikkialla maailmassa. Se perustuu osittaisten kassavarantojen periaatteelle: rahajärjestelmässä liikepankkien tulee pitää talletustilillään keskuspankissa (esimerkiksi Euroopan keskuspankki) "vähimmäisvarantona" eli reservinä tietty osuus talletusasiakkaidensa talletuksista.


title: Vähimmäisvarantojärjestelmä

text: Suomen Pankin "Raha ja luotto rahapolitiikassa" -julkaisun mukaan ”raha on nykyisin pääosin aineetonta, vain numeroita pankkien tietokoneissa. Se onkin pohjimmiltaan pelkkää luottamusta siihen, että joku lopulta vastaa maksusitoumuksesta. Raha on velkarahaa, käytännössä keskuspankin (keskuspankkiraha) tai yhä hallitsevammin talletuspankkien (pankkiraha) likvidiä velkaa, jota voidaan käyttää maksuvälineenä”. ”Pankkiraha eli likvidi pankkitalletus syntyy nykyisin valtaosin pelkkänä tilikirjauksena luotettavan talletuspankin myöntäessä luottoa asiakkaalleen. Tässä ostovoimaa syntyy tyhjästä.


title: Vähimmäisvarantojärjestelmä

text: Suomen Pankin mukaan: ”Eurojärjestelmän vähimmäisvarantojärjestelmää sovelletaan euroalueen luottolaitoksiin, ja sen tarkoituksena on ensisijaisesti tasata rahamarkkinakorkoja sekä lisätä rakenteellisen keskuspankkirahoituksen tarvetta. Kunkin luottolaitoksen on talletettava tietty osa varoistaan kansallisiin keskuspankkeihin. Vähimmäisvarantotalletuksille maksetaan korkoa, joka on sama kuin perusrahoitusoperaation korko.”


title: Vähimmäisvarantojärjestelmä

text: Seteliraha perustuu historiassa muodostuneeseen käytäntöön. Säästämishaluiset ihmiset tallettivat kulta- ja hopeakolikoitaan kultaseppien holveihin. Kultasepät antoivat kuitin talletuksesta ja ottivat maksun omaisuuden turvallisesta säilytyksestä. Ihmisten alkaessa luottaa kultaseppien maksukykyyn, talletuskuiteista muodostui uusi vaihdannan väline. Sen sijaan, että kultaa käytiin hakemassa maksuvälineeksi kultasepän holvista, pelkkä talletustodistus riitti maksamiseen.


title: Vähimmäisvarantojärjestelmä

text: Ajan myötä kultasepät huomasivat, että missään vaiheessa kaikki tallettajat eivät tule samanaikaisesti lunastamaan talletuksiaan. Talletuskuittien käydessä maksuvälineenä kultasepät pystyivät myöntämään korkoa tuottavia lainoja kirjoittamalla talletuskuitteja tallettamatonta kultaa vastaan. Näin kultasepistä tuli ensimmäisiä pankkiireita ja vähimmäisvarantojärjestelmä syntyi. Ensimmäisen tällaisen kokeilun teki hollantilainen Johan Palmstruch Ruotsissa 1600-luvulla.


title: Vähimmäisvarantojärjestelmä

text: Vähimmäisvarantojärjestelmän kääntöpuolena olivat sen aiheuttamat ajoittaiset kriisit silloin, kun tallettajat menettivät uskonsa pankin kykyyn maksaa kuittia vastaava määrä kultaa. Tämä aiheutti ryntäyksen, jossa monet tallettajat samanaikaisesti nostivat rahansa pois. Jos pankki ei kyennyt keräämään tarpeeksi rahaa lainaamalla itse tai irtisanomalla myöntämiään lainoja, pankista tuli maksukyvytön. Myös Johan Palmstruchin pankille kävi näin.


title: Vähimmäisvarantojärjestelmä

text: Toinen toistaan seuraavien pankkikriisien takia perustettiin keskuspankit säätelemään muiden pankkien toimintaa, määrittämään vähimmäisvarantovaatimuksia ja toimimaan kriisitilanteessa talletusten takaajana myöntäen kriisipankille lainaa keskuspankin varoista.


title: Vähimmäisvarantojärjestelmä

text: Vähimmäisvarantojärjestelmä on edelleen käytössä, koska se mahdollistaa ihmisten rahojen sijoittamisen talouteen menettämättä mahdollisuutta käyttää rahaa tarvittaessa. Koska ihmiset käyttävät vain osaa rahoistaan kerrallaan, pankit voivat toimia välikätenä ja lainata talletetut rahat saaden samalla voittoa itselleen korkoerosta.


title: Vähimmäisvarantojärjestelmä

text: Vuosien saatossa vähimmäisvarantovaatimusta on laskettu aina vain alemmas ja esimerkiksi Englannin Pankki on luopunut pakollisista varantovaatimuksista jo kokonaan. Vuonna 1998 Englannin pankkien keskimääräiset varannot olivat 3,1% talletuksista.


title: Vähimmäisvarantojärjestelmä

text: Pankkeja oli vuosien saatossa ajautunut konkurssiin, aina silloin kun ihmisten luottamus pankkijärjestelmään heikkeni, ja liian monet tulivat hakemaan rahojaan pois pankeista (eikä niillä ollut tarpeeksi reservejä). Suomessa käytettiin kassavarantoja, eli nopeasti rahaksi muutettavia varallisuuseriä, puskureina siltä varalta, että pankki joutuisi odottamatta maksamaan velkojaan. Kassavarantojärjestelmästä luovuttiin 1.7.1993.


title: Vähimmäisvarantojärjestelmä

text: Myöhemmin euron käyttöönoton myötä siirryttiin EKP:n vähimmäisvarantojärjestelmään. EKP:n säätämä minimivarantovaatimusta päätettiin laskea joulukuussa 2011 yhteen prosenttiin silloisesta 2 prosentista. Suomen Pankki säilyttää näitä liikepankkien reservejä holvissaan.


title: Vähimmäisvarantojärjestelmä

text: Yleisön tekemät talletukset (lainat pankille) kuuluvat talletussuojan piiriin. Kaikkien suomalaisten talletuspankkien on kuuluttava Talletussuojarahastoon. Rahastosta korvataan asiakkaiden talletukset, mikäli pankki ei kykene niitä maksamaan. Rahaston vastuu asiakkaan yhdessä pankissa olevista talletuksista on enintään 100 000 euroa. Suomessa toimiviin ulkomaisten pankkien sivukonttoreihin sovelletaan niiden kotimaan suojajärjestelmää.


title: Vähimmäisvarantojärjestelmä

text: Mekanismia, jolla uutta rahaa luodaan talouteen liikepankkien antolainauksen kautta, kutsutaan luotonlaajennukseksi. Se tarkoittaa sitä, että keskuspankin liikkeelle laskema ns. vahva raha tai keskuspankkiraha kertautuu talouden kierrossa, koska pankit pitävät vain osan niille tulevista talletuksista (ottolainauksesta) säilössä. Loppuosa talletuksista voidaan lainata ulos (antolainaus).


title: Vähimmäisvarantojärjestelmä

text: Talletusten kertautuminen on ilmiö, jossa talletuksia lainataan ulos, jonka jälkeen kyseinen raha päätyy uudelleen talletukseksi johonkin pankkiin. Tämä lisää kyseisen pankin talletuksia, joista osa voidaan lainata uudelleen ulos.


title: Vähimmäisvarantojärjestelmä

text: Jos oletetaan lähtötilanne, jossa Pankki A saa keskuspankkirahaa 100 € talletuksen ja pankit noudattavat 20 %:n vähimmäisreservivaatimusta (pankkien hallussa oleva keskuspankkiraha). Pankki A jättää 20 € reserveihinsä ja lainaa 80 € ulos. Tässä vaiheessa rahan tarjonta on 180 €, koska markkinoilla on alkuperäisestä 100 € talletuksesta vastaava talletustodistus sekä 80 € myönnetty laina.


title: Vähimmäisvarantojärjestelmä

text: Tässä vaiheessa Pankki A:lla on 20 € keskuspankkirahaa kirjanpidossaan. Lainansaajalla on 80 € keskuspankkirahaa, mutta hän pian käyttää koko 80 € pääoman. Maksun vastaanottaja tallettaa koko 80 € summan Pankki B:hen. Pankki B:llä on nyt 80 € talletus. Pankki B siirtää reserveihinsä 20 % talletuksesta eli 16 € ja lainaa ulos jäljelle jäävät 64 € tämä nostaa rahan tarjontaa 64 €. Nyt markkinoilla on 100 € talletustodistus, 80 € talletustodistus, sekä 64 € antolaina. Prosessin jatkuessa rahan tarjonnan määrä kasvaa ja mikäli sopivia lainanottajia riittää, niin prosessin lopussa 20 %:n reservivaatimuksella alkuperäistalletus 100 € (20 %) kertautuu pankkijärjestelmässä siten, että uutta rahaa syntyy uusien lainojen muodossa yhteensä 400 € (80 %). Tämä kirjanpidon avulla tyhjästä luotu lainaraha palaa aikanaan takaisin pankkiin lainan takaisinmaksun muodossa ja häviää kierrosta. Lainan mahdollisten korkojen maksu tapahtuu omasta tai muiden ottamasta lainarahasta.


title: Vähimmäisvarantojärjestelmä

text: Vaikka uutta rahaa ei luotu fyysisesti alkuperäisen 100 € talletuksen lisäksi, rahan tarjonta kasvaa lainoituksen kautta. Mainittu kassareservivaatimus säätelee sitä kuinka paljon pankit voivat tätä mekanismia hyödyntää. Jos kassareservivaatimus olisi 10 %, voisivat ne tuottaa uutta rahaa kymmenkertaisen määrän. Tätä kutsutaan rahakertoimeksi. Jos taas kassareservivaatimus olisi 5 %, rahakerroin olisi 20. Jos 2 %, alkuperäinen rahamäärä kertautuisi 50-kertaiseksi. Todellisuudessa luku voi olla niinkin alhainen kuin 0,5 % eli silloin rahakerroin on 200.


title: Vähimmäisvarantojärjestelmä

text: Yksittäisen pankin tapauksessa talletus on "vastattavaa" ja antolainaus sekä reservit eli varannot "vastaavaa". Talletukset ovat aina yhtä suuret kuin varantojen ja annettujen lainojen summa. Nämä muodostavat pankin taseen perustan.


title: Vähimmäisvarantojärjestelmä

text: Yleisesti käytettävissä olevien valuuttoja kuten EUR, GBP, ja USD pyritään hallitsemaan keskuspankkijärjestelmän avulla. Keskuspankit eivät kuitenkaan suoraan voi vaikuttaa kierrossa olevaan rahan määrään, vaan rahamäärä riippuu luottojen kysynnästä. Yksityisomisteisilla liikepankeilla on nykyisessä rahajärjestelmässä keskeinen rooli, jota on myös kritisoitu erityisesti talousdemokratiaa kannattavien suunnasta.


title: Vähimmäisvarantojärjestelmä

text: Oppikirjoissa rahan syntymekanismi esitetään tässäkin artikkelissa edellä mainitun keskuspankin lainaushalukkuuden sekä yksityisten liikepankkien käytettävissä olevan vähimmäisvarantojärjestelmän prosessina, joka ei kuitenkaan vastaa nykyisin käytössä olevaa rahan luontimekanismia. Prosessia kuvataan termillä eksogeenisen rahan teoria, jossa keskuspankki siis aktiivisesti osallistuu rahan tarjonnan säätelyyn.


title: Vähimmäisvarantojärjestelmä

text: Useiden keskuspankkiirien luottamus eksogeenisen rahan teoriaan ja perusrahan määrän sääntelyyn romahti 1980-luvulla, jolloin Yhdysvaltain keskuspankki (FED) otti rahapolitiikan tavoitteekseen perusrahan määrän sääntelyn. Kokeilun aikana havaittiin, että positiivinen korrelaatio perusrahan määrän ja inflaation välillä hävisi, joka johti siihen, että FED myös toistuvasti epäonnistui rahatavoitteensa saavuttamisessa, eli pankit myönsivät joko Fedin tavoitteita enemmän tai vähemmän luottoja. Kokeilu säädellä rahan määrää lopetettiin ja keskuspankki otti rahan tarjonnan säätelytavoitteen sijaan inflaatiotavoitteen.


title: Vähimmäisvarantojärjestelmä

text: Keskuspankit korvasivat rahamäärätavoitteen inflaatiotavoitteella, josta lähtien rahan tarjonta on ollut sisäsyntyinen eli endogeeninen prosessi. Endogeeninen prosessi tarkoittaa tässä sitä, että kierrossa olevan rahan määrää ei voi suoraan asettaa yksikään ulkopuolinen taho, vaan se on seurausta luoton kysynnästä. Suomen Pankin ”Raha ja luotto rahapolitiikassa” -julkaisun mukaan ”raha on nykyisin pääosin aineetonta, vain numeroita pankkien tietokoneissa. Se onkin pohjimmiltaan pelkkää luottamusta siihen, että joku lopulta vastaa maksusitoumuksesta. Raha on velkarahaa, käytännössä keskuspankin (keskuspankkiraha) tai yhä hallitsevammin talletuspankkien (pankkiraha) likvidiä velkaa, jota voidaan käyttää maksuvälineenä”. ”Pankkiraha, eli likvidi pankkitalletus, syntyy nykyisin valtaosin pelkkänä tilikirjauksena luotettavan talletuspankin myöntäessä luottoa asiakkaalleen. Tässä ostovoimaa syntyy tyhjästä. Rahan kysyntää lisäävät siis esimerkiksi asuntolainojen, yrityslainojen, valtionlainojen jne. kysyntä. Kun pankki myöntää lainoja, kierrossa olevan rahan määrä lisääntyy. Kun lainapääomaa lyhennetään, kierrossa olevan rahan määrä vähenee kahdenkertaiseen kirjanpitoon perustuvien sääntöjen mukaan. Lainaan mahdollisesti liittyvät korot on mahdollista maksaa kierrossa olevalla rahalla.


title: Vähimmäisvarantojärjestelmä

text: Nykyisessä rahajärjestelmässä keskuspankit yrittävät saavuttaa inflaatiotavoitteensa säätelemällä ohjauskorkoa, jolla viitataan keskuspankkirahasta perittävään korkotasoon. Ohjauskorolla säädellään pankkien välisiä rahamarkkinakorkoja, koska kaikki pankkien väliset transaktiot selvitetään keskuspankkirahalla. Ohjauskoron nostaminen johtaa siihen, että pankit nostavat omista lainoistaan perimiään korkoja säilyttääkseen entisen voittomarginaalinsa. Ohjauskoron laskeminen aiheuttaa pankeille paineita laskea antamiensa lainojen korkoja.


title: Vähimmäisvarantojärjestelmä

text: Nykyjärjestelmässä liikepankit voivat hankkia keskuspankkirahaa joko suoraan keskuspankin diskonttoikkunasta tai pankkien välisiltä tukkumarkkinoilta. Keskuspankki voi määrittää diskonttoikkunan koron suoraan, mutta tukkumarkkinoiden korkotaso määräytyy keskuspankkirahan kysynnän ja tarjonnan myötä liikepankkien välisillä rahamarkkinoilla.


title: Vähimmäisvarantojärjestelmä

text: Järjestelmä edellyttää kuitenkin sitä, että keskuspankki pidättäytyy pyrkimyksistä rajoittaa yksityisten pankkien luotontarjontaa, koska jos keskuspankki estäisi joidenkin liikepankkien pääsyn diskonttoikkunaansa, ohjautuisi tämä pankkien keskuspankkirahan kysyntä liikepankkien välisille tukkumarkkinoille, joka kohottaisi tukkumarkkinoiden korkotasoa ja näin estäisi keskuspankkia saavuttamasta inflaatiotavoitettaan. Liikepankit voivat nykyisessä rahajärjestelmässä myöntää siis niin paljon lainoja kuin haluavat, eivätkä keskuspankit voi rajoittaa liikepankkien luotonlaajennusta keskuspankkirahan tarjontaa kiristämällä, vaan keskuspankit voivat ainoastaan säädellä keskuspankkirahan hintaa, ja tällä tavalla vaikuttaa lainojen kysyntään. Liikepankkien asiakkailtaan keräämät talletukset eivät myöskään muodosta minkäänlaista rajoitetta yksityisten liikepankkien luotonannolle (esim. asuntolainat), vaan talletukset ovat seurausta jonkun aiemmin ottamasta velasta.


title: Celebesinkurppa

text: Celebesinkurppa ("Scolopax celebensis") on Sulawesin koillis- ja keskiosien kotoperäinen kahlaaja. Lajin holotyypin kuvaili Joseph Harvey Riley Sulawesin Rona Ronasta 1921.


title: Molukkienkurppa

text: Molukkienkurppa ("Scolopax rochussenii") on Indonesian Obin ja Bacanin saarten kotoperäinen kahlaaja. Siitä tunnetaan vain kahdeksan havaintoa, joista tuorein on vuodelta 1980. Lajin holotyypin kuvaili Hermann Schlegel Obista 1866.


title: Erätoveri

text: Erätoveri eli louevaate on kiinnitysnauhoilla tai -lenkeillä varustettu vedenpitävä kangas, jota käytetään retkeilymajoitteena.


title: Erätoveri

text: Erätoverista voidaan myös käyttää nimeä telttakangas tai vältettävää anglismia "tarppi" (engl. ""tarp"" < "tarpaulin" = pressu). Useiden mahdollisten kiinnityspisteiden ansiosta erätoverista voidaan muotoilla loude, päädytön teltta, ruokailukatos tai muu suoja tarpeen mukaan. Erätoveria voidaan myös käyttää vesistöjen ylitykseen rakentamalla risuista tai rinkoista täyte, joka kääritään erätoveriin ja jota käytetään lauttana. Modernit erätoverit ovat kevyempiä ja toisinaan kookkaampia kuin perinteiset puuvillakankaiset ja ne ovat yleistymässä kevytretkeilyn myötä, tarjoten 2-3 hengelle alle kilon painoisen majoitteen teltan sijaan. Erätoverin yleisin koko on perinteisesti ollut 3 x 3 metriä. Kangaspakka on yleensä puolentoista metrin levyinen ja siksi tämä koko on kätevä ja verrattain halpa valmistaa. Hieman isompi erätoveri saattaa silti osoittautua käytössä vielä paremmaksi.


title: Erätoveri

text: Erätoveri eroaa kevytpeitteistä ja muista pressuista siinä, että sen pintaan on ommeltu kiinnikkeitä muuallekin kuin vain reunoihin. Näiden avulla erätoveri voidaan ripustaa ja pingottaa kattamaan suurempi tilavuus kuin vain reunoista kiinnittämällä. Modernit erätoverit ovat keinokuitukankaisia ja etenkin silikonilla kyllästetty nailon tarjoaa vedenpitävän, kevyen ja painoonsa nähden kestävän, joskin hintavan, materiaalin erätoveriin. Polyesterikankainen vaihtoehto on usein halvempi, mutta painaa samankokoisena enemmän.


title: Erätoveri

text: Erätoverista saadaan loude kiinnittämällä kaksi vierekkäistä sivua maahan ja nostamalla vastakkainen kulma ylös esim. puun varaan. Kankaan pinnassa olevien lenkkien avulla louteen sivuja voi nostaa ulospäin. Louteen voi myös ripustaa narun varaan ja rakentaa korkeaksi tai matalaksi, sään mukaan. Yöpymissuojana erätoveri tarjoaa suojan sateelta ja osittain tuulelta, mutta ei hyttysiltä.


title: Erätoveri

text: Kahden puun väliin pingotetun köyden varassa erätoverista tulee molemmista päistä avoin teltta tai sadekatos. Yleensä katos säädetään sään mukaan tarjoamaan tuulen ja sateen suojaa. Koska erätoverilla ei ole varsinaista määrämuotoa, se on mukautuva ja valmiiksi ommeltua loudetta tai laavukangasta monikäyttöisempi. Sadekatoksena erätoveri on usein käytössä retkueilla, joilla on myös teltat yöpymistä varten, etenkin melontaretkeilyssä, jossa varusteiden paino ei ole rajoittava tekijä.


title: Erätoveri

text: Vesistöjen ylitykseen soveltuva lautta voidaan rakentaa erätoverista ja rinkoista tai risuista. "Donitsin" rakentaminen on klassinen partiotaito. Siinä risuista sidotaan suuri rengas ja se nostetaan erätoverin päälle, jonka liepeet nostetaan renkaan ylitse ja sidotaan kankaan keskellä oleviin kiinnikkeisiin. Tällaisella lautalla muutama retkeilijä varusteineen voi ylittää pienen, suojaisen vesistön. Rinkkalautta kootaan taas käärimällä rinkat erätoveriin, monesti jäykistäen rakennetta muutamalla tukipuulla. Rinkkalautta on usein kapeampi ja siten kiikkerämpi kuin donitsi. Donitsin reunalla voi istua, mutta rinkkalautan päällä on turvallisempi maata tai uida sen vierellä.


title: Sundankurppa

text: Sundankurppa ("Scolopax saturata") on Indonesian kotoperäinen kahlaaja, joka elää Sumatralla ja Jaavalla. Lajin holotyypin kuvaili Thomas Horsfield Jaavan Mount Perahulta 1821.


title: Uudenguineankurppa

text: Uudenguineankurppa ("Scolopax rosenbergii") on Papua-Uuden-Guinean vuoristojen kotoperäinen kahlaaja. Se luokitellaan yleisesti sundankurpan alalajiksi. Lajin holotyypin kuvaili Hermann Schlegel 1871.


title: Riukiunkurppa

text: Riukiunkurppa ("Scolopax mira") on Japanin Riukiu- eli Ryūkyūsaarten kotoperäinen kahlaajalintu. Laji elää Iso-Amamin, Tokuno-shiman, Okinawan ja Tokashikin saarilla. Lajin holotyypin kuvaili Ernst Hartert Iso-Amamilta vuonna 1916.


title: Grievous Angel

text: Grievous Angel on yhdysvaltalaisen laulaja-lauluntekijä Gram Parsonsin toinen omalla nimellä julkaistu studiolevy vuodelta 1974. Levy julkaistiin postuumisti neljä kuukautta Parsonin kuoleman jälkeen. Yhteistyökumppanina on kuitenkin mainittu Emmylou Harris. Alkuperäisen LP-levyn julkaissut levy-yhtiö on Warner Bros. Records ja vuonna 2008 levyn on julkaissut CD-muodossa Warner Music UK Ltd./Reprise Records sarjanumerolla 8122-79906-3. Tämä CD-levy on osa RHINO ENCORE klassikkoalbumien sarjaa.


title: Grievous Angel

text: Levy on tehty lähes samalla kokoonpanolla kuin Parsonsin edellinen albumi "GP" ja sitä on kuvailtu yhdeksi kaikkien aikojen hienoimmista country rock-levyistä.


title: Grievous Angel

text: Seuraavassa luettelossa on mainittu myös kappaleiden kesto, tekijät ja julkaisijat:


title: Grievous Angel

text:
1. Return of the Grievous Angel 4:27
2. Hearts on Fire 3:53
3. I Can't Dance 2:24
4. Brass Buttons 3:31
5. $1000 Wedding 5:05
6. Medley Live From Northern Quebec (A) Cash On The Barrelhead (B) Hickory Wind 6:29
7. Love Hurts 3:42
8. Las Vegas 3:33
9. In My Hour of Darkness 3:45


title: Grievous Angel

text:
Kappaleiden tuotanto-oikeudet 1974 omistaa Warner Bros. Records Inc.
ja kopiointioikeudet 2008 Warner Music UK Ltd.


title: Filippiinienkurppa

text: Filippiinienkurppa ("Scolopax bukidnonensis") on Filippiinien kotoperäinen kahlaaja. Se elää ainakin Mindanaon ja Luzonin vuoristoissa.


title: Lahden kansanopisto

text: Lahden kansanopisto on Lahdessa sijaitseva kansanopisto. Opisto on uskonnollisesti ja poliittisesti sitoutumaton oppilaitos, jonka tarkoituksena on tarjota vapaan sivistystyön yleissivistävää ja muuta aikuiskoulutusta. Toisena tavoitteena on edistää opiskelijan persoonallisuuden kehitystä ja omaehtoista opetusta. Opisto sijaitsee aivan Lahden keskustassa ja on hyvien kulkuyhteyksien varrella.


title: Lahden kansanopisto

text: Lahden kansanopiston perustivat vuonna 1893 Lahden kauppalan ja lähiseudun kansanvalistustyöstä kiinnostuneet asukkaat. He uskoivat Tanskasta tulleen idean olevan hyödyllinen sivistykselle ja taloudelliselle kehitykselle. Opiston alkuperäisenä tarkoituksena oli lähiseutujen nuorison kasvattaminen valistuneiksi isänniksi ja emänniksi ja sivistyksen tarjoaminen myös niille nuorille, jotka halusivat teollistuviin kaupunkeihin töihin.


title: Lahden kansanopisto

text: Lahden kansanopiston teatterilinjan ovat käyneet mm. Eppu Salminen, Kai Tanner, Tommi Korpela, Hannu-Pekka Björkman, Maria Veitola, Susa Saukko, Harri Nousiainen, Hanna Raiskinmäki, Krista Kosonen, Armi Toivanen sekä Ari-Kyösti Seppo.


title: Lahden kansanopisto

text: Opiston rehtorina toimi ensimmäiset kymmenen vuotta K.A. Franssila, joka siirtyi vuonna 1903 silloisen kouluylihallituksen tarkastajaksi. Hänen jälkeensä johtajana oli Rope Kojonen. Hän oli rehtorina aina kuolemaansa, vuoteen 1931, asti. Hänen puolisonsa Edla Kojonen jatkoi johtajattarena aina vuoteen 1950 saakka.


title: Lahden kansanopisto

text: Kojosten johdolla opistosta kehittyi yksi suurimmista ja tunnetuimmista kansanopistoista. Sinne tuli opiskelijoita myös omaa maakuntaa kauempaa. Sitä pidettiin mallikansanopistona tilavan opistokotinsa ja hyvin hoidetun kasvatusmiljöönsä ansiosta.


title: Lahden kansanopisto

text: Opetustyön lisäksi kansanopistossa järjestettiin lukuisia juhlia ja kulttuuritapahtumia, jotka olivat välillä opistolaisten omia ja välillä ulkopuolisten kansalaisjärjestöjen voimin. Näissä tapahtumissa vieraili sen ajan yhteiskunnallisia vaikuttajia ja kulttuuripersoonia esiintymässä ja esitelmöimässä.


title: Lahden kansanopisto

text: Sisällissodan aikaan kansanopiston rakennus joutui osaksi Lahden punakaartilaisten valtaan ja sinne perustettiin heidän sairaalansa.


title: Lahden kansanopisto

text: Toisen maailmansodan jälkeen Lahden väkiluku alkoi kasvaa nopeammin kuin ennen. Samoihin aikoihin koko maan yleissivistävä ja ammatillinen koulutus laajeni. Tämä vaikutti myös kansanopiston asemaan, eikä sitä pidetty enää kaupunkilaisten kokoontumispaikkana. Sen sijaan se suuntasi energiansa uusiin suuntin ja alkoi tarjota muun muassa kodinhoitajakoulutusta.


title: Lahden kansanopisto

text: Kojosten jälkeen johtajaksi nousi heidän poikansa Martti Kojonen, joka kiinnitti huomiota erityisesti teoreettisten ja kirjallisten opintojen asemaan. Hän toimi rehtorina vuoteen 1980 asti. Hänen jälkeensä rehtorina toimi opetusneuvos Ville Marjomäki.


title: Lahden kansanopisto

text: 1980-luvulla Lahden kansanopiston opetus eriytyi selkeästi profiloiduiksi opintolinjoiksi ja kurssitoiminnaksi. Suosittuja alueita ovat olleet muun muassa kasvatus- ja terveysala, viestintä, kulttuurihistoria ja muu yhteiskunnallinen koulutus sekä taidekoulutus. Opiston toiminta on kasvanut viime vuosien aikana. Tähän ovat vaikuttaneet muun muassa tarjolla olevat avoimen yliopiston kurssit ja maahanmuuttajakoulutus.


title: Lahden kansanopisto

text: Vuonna 2008 kansanopisto hankki lisätilakseen Lahden kaupungilta vuonna 1902 valmistuneen historiallisen Vuorikadun koulun ja kunnosti sen. Sittemmin opisto on luopunut lähes kaikista kiinteistöomistuksistaan.


title: Lahden kansanopisto

text: Ville Marjomäen jäädessä eläkkeelle vuonna 2014 rehtorina aloitti Petri Pullinen.


title: Lotila (täsmennyssivu)

text: Lotila voi viitata seuraaviin asioihin:


title: Traditionalismi

text: Traditionalismi voi tarkoittaa seuraavia asioita:


title: Äänipäät

text: Äänipäät on vuonna 2002 perustettu veteliläinen mieskuoro, joka pyrkii huumorin keinoin uudistamaan perinteistä kuorolauluperinnettä. Kuoron ohjelmistoon kuuluu pop- ja rock-musiikkia, perinteisiä tangoja, valssi- sekä kansanmusiikkia. Kuoro tekee itse kappaleensa ja sovituksensa, jotka ovat neliäänisiä a cappella –lauluja. Äänipäät esiintyvät konserteissa, musiikkitapahtumissa ja ravintoloissa.


title: Äänipäät

text: Äänipäille on leimaavaa tarkastella arkisia asioita huumorin keinoilla. Kappaleissa ei pääsääntöisesti käytetä soittimia tai muita apuvälineitä. Äänipäiden asuvalikoimaan kuuluvat verryttelypuvut, t-paidat (joissa on laulajan oman naaman kuva), munkinkaavut sekä smokki.


title: Äänipäät

text: Äänipäät järjestävät vuosittain Vetelin Vestifaalit –tapahtuman, johon kuuluu musiikkiesityksiä, kesäistä hauskanpitoa sekä perinteiset lavatanssit. Vestifaalin aiempia esiintyjiä ovat olleet: lauluyhtyeet Suden Aika ja Shalla Lalla sekä tangokuningas Matti Korkiala.


title: Äänipäät

text: Kaikki Äänipäät-kuoron jäsenet ovat kuuluneet Vetelin Poikakuoroon, mikä on luonut kuoron toiminnalle klassisen perustan. Kaikki Äänipäiden jäsenet ovat syntyjään veteliläisiä. Synnyinkunnalla on vahva merkitys kuoron toimintaan. Äänipäät tuovat tuotannossaan esille pienille paikkakunnille tyypillisiä asioita, kuten naapurikateutta, maalaisidylliä sekä Vetelin murretta.


title: Äänipäät

text: Äänipäät osallistui Suomen Paras Kuoro 2009 –kilpailuun sijoittuen parhaana mieskuorona kolmanneksi Kuopion Nuorisokuoron ja Philomelan (Helsinki) jälkeen.


title: Savitri Devi

text: Savitri Devi Mukherji (30. syyskuuta 1905, Lyon, Ranska – 22. marraskuuta 1982 Sible Hedingham, Englanti) oli ranskalaisen kirjailijan Maximiani Portasin pseudonyymi.


title: Savitri Devi

text: Savitri Devi pyrki ajattelussaan yhdistämään keskenään hindulaisuuden ja kansallissosialismin. Pääteoksessaan "The Lightning and the Sun (1958)" hän pitää Adolf Hitleriä hindujumala Vishnun avatarana. Hän kirjoitti myös muun muassa eläinten oikeuksista ja ekologiasta. Devin mukaan eläinoikeusrikkeistä olisi tullut rangaista kuolemalla.


title: Savitri Devi

text: Savitri Devin kirjoitukset ovat vaikuttaneet uusnatsismiin ja natsimystiikkaan.


title: Täpläviklo

text: Täpläviklo ("Tringa guttifer") on Venäjän kaukoidässä elävä erittäin uhanalainen kahlaajalintu. Sen esiintymisalue käsittää Ohotanmeren länsiosan ja Sahalinin, mahdollisesti myös Ohotanmeren pohjoisosia ja Kamtšatkaa. Lajin populaatio on kooltaan alle tuhat yksilöä. Se talvehtii Etelä- ja Kaakkois-Aasiassa. Lajin holotyypin kuvaili Alexander von Nordmann Ohotskista vuonna 1835.


title: Ikituurin seisake

text: Ikituurin seisake () oli rautatieliikennepaikka Turussa rantaradalla Aurajoen ylittävän sillan itäpuolella. Seisake avattiin kesäkuussa 1978, ja sillä oli vain Ikituurin tilausliikennettä. Seisake oli yksinkertainen sorapäällysteinen laituri betonireunoilla.


title: Ikituurin seisake

text: Seisaketta suunniteltiin alun perin noin 200 metriä idemmäs, mutta sen toteutunut sijainti oli rakennusteknisesti parempi. Seisakkeen käyttö jäi vähäiseksi, ja se lakkautettiin toukokuussa 1988. Ikituurin kongressikeskuksen paikalla toimii nykyisin kylpylähotelli Caribia.


title: FIBA:n vuoden pelaaja

text: FIBA:n vuoden pelaaja-palkinto on vuodesta 2005 lähtien jaettu palkinto, jonka luovuttaa FIBA. Palkinnon saajan päättävät koripallofanit sekä asiantuntijapaneeli.


title: Kurmitsat (suku)

text: Kurmitsat ("Pluvialis") on rantalintujen lahkoon kuuluva lintusuku. Ne elävät pohjoisella pallonpuoliskolla. Kurmitsoja on neljä lajia:


title: Tyllit

text: Tyllit ("Charadrius") on rantalintujen lahkoon ja kurmitsojen heimoon kuuluva lintusuku, jota tavataan pohjoisella pallonpuoliskolla.


title: Tyllit

text: Tyllejä on 30 lajia:


title: Luettelo Suomen singlelistan ykkösistä vuonna 1981

text: Tämä on luettelo Suomen singlelistan ykkösistä 1981, joka sisältää kärkipaikkaa hallussaan pitäneet singlet vuonna 1981 Suomen Musiikkikauppiasliitto ry:n kokoamalla Mitä Suomi soittaa -listalla. Listaa julkaistiin kerran kuukaudessa. Samaan aikaan Suomessa on julkaistu muitakin levymyyntilistoja, jotka saattavat poiketa Mitä Suomi soittaa -listasta käytettyjen mittausmenetelmien ja otosten vuoksi.


title: Varissuon seisake

text: Varissuon seisake (ratakm 192+560, Majan 192+590) oli rautatieliikennepaikka Turussa Varissuon kaupunginosan eteläpuolella rantaradan varrella noin 7,1 kilometriä Turun päärautatieasemalta Salon suuntaan. Seisake rakennettiin lähestulkoon samalle paikalle kuin Majan seisake, joka oli käytössä vuodesta 1939 vuoteen 1964 saakka.


title: Varissuon seisake

text: Varissuon seisake otettiin käyttöön elokuussa 1986 Piikkiön ja Pernon telakan välisen paikallisliikennekokeilun yhteydessä. Seisake oli sepelipäällysteinen, ja sillä oli betonireuna sekä puinen kaide. Seisake rakennettiin kestämään pidemmän ajan kuin paikallisliikennekokeilun oli tarkoitus kestää, mutta se suljettiin kokeilun päättyessä seuraavan vuoden elokuussa. Seisake pysyi kuitenkin paikoillaan vielä vuosia lakkautuksen jälkeen.


title: Luettelo Suomen singlelistan ykkösistä vuonna 1980

text: Tämä on luettelo Suomen singlelistan ykkösistä 1980, joka sisältää kärkipaikkaa hallussaan pitäneet singlet vuonna 1980 Suomen Musiikkikauppiasliitto ry:n kokoamalla Mitä Suomi soittaa -listalla. Listaa julkaistiin kerran kuukaudessa. Samaan aikaan Suomessa on julkaistu muitakin levymyyntilistoja, jotka saattavat poiketa Mitä Suomi soittaa -listasta käytettyjen mittausmenetelmien ja otosten vuoksi.


title: Chad LaRose

text: Chad Larose (s. 27. maaliskuuta 1982 Fraser, Michigan, Yhdysvallat) on yhdysvaltalainen jääkiekkoilija. Hän pelaa oikeana laitahyökkääjänä.


title: Chad LaRose

text: Vaikka LaRose oli juniorivuosinaan kova maalintekijä, häntä ei koskaan varattu NHL:ään. Junioriliiga OHL:ssä hän teki kaudella 2002–2003 Plymouth Whalersin yhden kauden maaliennätyksen (61 maalia). LaRose teki kolmivuotisen tulokassopimuksen Carolina Hurricanesin kanssa 6. elokuuta 2003. LaRose pelasi tulokaskaudellaan NHL:ssä 49 ottelua, ja teki niissä yhden maalin ja yhteensä 13 tehopistettä. Hän pelasi paljon alivoimaa ja voitti kauden päätteeksi Stanley Cupin Hurricanesin kanssa. 2006 Stanley Cup -voiton jälkeen LaRose ja Hurricanes jatkoivat sopimusta kahdella vuodella.


title: Chad LaRose

text: 2. heinäkuuta 2009 Larose ja Hurricanes solmivat kaksivuotisen 3,4 miljoonan dollarin arvoisen sopimuksen. Larose pelasi sopimuksen jälkeen neljä vuotta Carolinassa.


title: Chad LaRose

text: Kaudella 2013–2014 Larose ei pelannut jääkiekkoa lainkaan. Kaudeksi 2014–2015 hän palasi lajin pariin tekemällä yksivuotisen sopimuksen AHL-liigan Charlotte Checkersin kanssa.


title: Keaton Ellerby

text: Keaton Ellerby (s. 5. marraskuuta 1988 Strathmore, Alberta, Kanada) on kanadalainen jääkiekkopuolustaja, joka pelasi SM-liigajoukkue Rauman Lukossa. Ellerby siirtyi kaudeksi 2018-2019 Saksan DEL-liigan Iserlohn Roostersiin. Hän on pelannut urallaan aiemmin NHL:ssä yhteensä 212 runkosarja- ja kuusi playoff-ottelua tehopistein 4+23=27 ja keräten yhteensä 90 jäähyminuuttia. Eliteprospects.com -sivuston Erik K. Pirin mukaan isokokoisen Ellerbyn suurimmat vahvuudet ovat oman pään pelaamisessa. Hän luistelee ja sijoittuu hyvin, mutta Ellerbyn hyökkäyspään taidot ovat kuitenkin varsin rajalliset. Hän voisi pelata myös fyysisemmin, sillä Ellerby on myös hyvä taklaamaan. Häntä verrattiin juniorina pelityyliltään Jay Bouwmeesteriin.


title: Keaton Ellerby

text: Ellerbyn kasvattajaseura on Okotoks Oilers. Hän oli teini-ikäisenä paljon pienikokoisempi, eikä Ellerbyä koskaan varattu WHL:ään. Hän siirtyikin kaudeksi 2004–2005 ns. "franchise-pelaajana" liigassa pelaavaan Kamloops Blazersiin. Ellerby teki siellä tulokaskaudellaan yhden syöttöpisteen. Kaudella 2005–2006 hän teki WHL:n runkosarjassa kahdeksan (2+6) tehopistettä ja kaudella 2006–2007 Ellerby teki runkosarjassa tehot 2+23=25. Hän pelasi kauden aikana myös CHL Top Prospects Gamessa.


title: Keaton Ellerby

text: Florida Panthers varasi Ellerbyn koko kymmenentenä pelaajana ja kolmantena puolustajana. Kesken kauden 2007–2008 Blazers kauppasi hänet Moose Jaw Warriorsiin. Toukokuussa 2008 Ellerby teki kolmivuotisen tulokassopimuksen Panthersin kanssa. Hän pelasi kauden 2008–2009 kokonaan AHL-joukkue Rochester Americansissa, jossa tulokaskausi toi 75 runkosarjaottelussa tehot 3+20=23. Kaudella 2009–2010 Ellerby pelasi ssa. Hän debytoi kauden aikana myös Panthersin NHL-joukkueessa, jossa Ellerby pelasi 22 runkosarjaottelua ilman tehopisteitä. Hän teki NHL-debyyttinsä 14. tammikuuta 2010 vieraissa Tampa Bay Lightningia vastaan. Ellerby sai ottelussa jääaikaa 4.58 minuuttia.


title: Keaton Ellerby

text: Kaudella 2010–2011 Ellerby avasi pistetilinsä NHL:ssä ja teki 54 runkosarjaottelussa tehot 2+11=13. Hän teki NHL-uransa avausmaalin 25. tammikuuta 2011 vieraissa New York Rangersia vastaan. Ellerby pelasi kauden aikana farmijoukkue Americansissa 17 ottelua ja voitti joukkueen sisäisen tehotilaston lukemalla +8. Huhtikuussa 2011 hän teki Panthersin kanssa vuoden mittaisen ja yksisuuntaisen jatkosopimuksen. Ellerby jäi kaudella 2011–2012 NHL:ssä kuitenkin pieneen rooliin ja pelasi 40 runkosarja- ja yhden playoff-ottelun. Heinäkuussa 2012 hän teki taas vuoden mittaisen jatkosopimuksen Panthersin kanssa.


title: Keaton Ellerby

text: Ellerby ei pelannut NHL:n työsulun aikana missään. Kesken tammikuussa 2013 alkaneen NHL-kauden 2012–2013, helmikuussa 2013 Panthers kauppasi hänet Los Angeles Kingsiin vaihdossa kesän viidennen kierroksen varausvuoroon. Heinäkuussa Ellerby teki Kingsin kanssa vuoden mittaisen jatkosopimuksen. Hän ei ehtinyt pelata joukkueessa kuitenkin otteluakaan kaudella 2013–2014. Marraskuussa 2013 Kings asetti Ellerbyn siirtolistalle, josta hänet nappasi Winnipeg Jets.


title: Keaton Ellerby

text: Heinäkuussa 2014 Ellerby teki Jetsin kanssa kanssa vuoden mittaisen, kaksisuuntaisen ja 700 000 dollarin arvoisen jatkosopimuksen. Jo ennen NHL-kauden 2014–2015 alkua, lokakuussa 2014 seura asetti hänet kuitenkin siirtolistalle. Koska mikään toinen NHL-seura ei napannut Ellerbyä, Jets siirsi hänet farmijoukkue St. John’s IceCapsiin. Ellerby kävi kauden aikana kuitenkin yhden NHL-ottelun ajan Jetsin vahvuudessa. Hän pelasi kauden aikana AHL:ssä vain 41 runkosarjaottelua terveydellisten syiden vuoksi.


title: Keaton Ellerby

text: Kaudeksi 2015–2016 Ellerby siirtyi vuoden mittaisella sopimuksella KHL:n kazakstanilaisjoukkue Barys Astanan riveihin. Joulukuussa 2015 seura antoi hänelle kuitenkin lähtöpassit. Tammikuussa 2016 Ellerby siirtyi loppukaudeksi Sveitsin National League A:n Fribourg-Gottéroniin. Lokakuussa 2016 hän siirtyi loppukauden 2016–2017 kattavalla sopimuksella SM-liigajoukkue Rauman Lukkoon oltuaan alkukauden ilman sopimusta. Ellerbyn teholukema +2 oli joukkueen yli puolet kaudet pelanneista paras.


title: Keaton Ellerby

text: Ellerby pelasi alle 18-vuotiaiden MM-kilpailuissa vuonna 2006. Hän pelasi myös U-18 Junior World Cupissa vuonna 2005, jolloin Ellerby voitti kultaa. Hän edusti myös Canada Pacificin joukkuetta World U-17 Hockey Challengessa vuonna 2005, jolloin Ellerby voitti hopeaa. Hän edusti myös Kanadan A-maajoukkuetta Spengler Cupissa vuonna 2015, jolloin joukkue voitti turnauksen.


title: Keaton Ellerby

text: Ellerbyn isä Cal pelasi jääkiekkoa A-junioriksi asti. Hänen serkkunsa on Arizona Coyotesin kapteeni Shane Doan ja Montréal Canadiensin maalivahti Carey Price on Ellerbyn pikkuserkku.


title: Keaton Ellerby

text: Ellerbyn setä Alvin Liknes on tunnettu liikemiehenä sekä kesäkuun 2014 lopulla tapahtuneesta perhetragediasta Kanadan Albertan Calgaryssa, jolloin Alvin, hänen vaimonsa Kathy ja heidän 5-vuotiaan pojanpoikansa Nathan O’Brien katosivat kotoaan. Noin puoli kuukautta myöhemmin valtion poliisi kertoi uskovansa perheen tulleen murhatuksi. Teosta syytetään Douglas Garlandia, jota epäillään pariskunnan ensimmäisen asteen murhasta sekä Nathanin toisen asteen murhasta. Perheen ruumiita ei ole löydetty.


title: Anakronia

text: Anakronia on narratologian eli kertovan tekstin tutkimuksen käyttämiä käsitteitä. Anakronia tarkoittaa tilannetta, jossa kerronta poikkeaa tarinan kronologiasta eli tapahtumat esitetään tekstin lukijalle ikään kuin "väärässä" järjestyksessä.


title: Anakronia

text: Anakronia luodaan useimmiten ennakoinnin tai takauman avulla. Anakronian alalajeihin kuuluu myös esimerkiksi akronia. Se tarkoittaa tilannetta, jossa kerrotun tapahtuman sijainti tekstin kronologiassa jää lukijalle auttamattoman hämäräksi.


title: Pitkänokkatylli

text: Pitkänokkatylli ("Charadrius placidus") on itäaasialainen kahlaaja. Sen elinympäristö käsittää Venäjän Kaukoidän, Japanin ja Kiinan itä- ja koillisosia. Se talvehtii Etelä- ja Kaakkois-Aasiassa. Lajin holotyypin kuvailivat veljekset John Edward Gray ja George Robert Gray Nepalista 1863.


title: Jaavantylli

text: Jaavantylli ("Charadrius javanicus") on Indonesian kotoperäinen kahlaaja. Sen elinympäristö käsittää Jaavan ja Kangean, mahdollisesti myös Balin. Lajin holotyypin kuvaili Frederick Nutter Chasen Jaavalta 1938.


title: Nonsense

text:
Nonsense tarkoittaa järjenvastaista ja mieletöntä kielellistä ilmaisua, hölynpölyä.
Käsitteellä viitataan usein kirjallisuuteen, jota leimaa leikillinen absurdius, mutta nonsense voi ilmetä myös suullisessa kommunikaatiossa. Nonsense-runous tasapainoilee merkityksellisyyden ja merkityksettömyden rajalla, on hyvin leikin- ja pelinomaista ja kääntää asioita päälaelleen – leikin nimissä. Nonsense-runous leikkii rytmillä, sanoilla ja äänteellisyydellä.


title: Nonsense

text: On hyvä huomata, että sanan täydessä merkityksessä absurdia on vasta dada-runous, jossa sanaston ”järkevät” merkitykset loistavat poissaolollaan.


title: Nonsense

text: Nonsensen kirjalliset juuret ulottuvat keskiaikaiseen Eurooppaan, mutta lajin kuuluisimmat edustajat ovat englantilaiset Edward Lear (1812–1888) ja Lewis Carroll (1832–1898). Carrollin runo "Pekoraali" on maailman tunnetuimpia nonsense-runoja.


title: Nonsense

text:
Nonsensen tutkija Wim Tigges nostaa teoksessaan "An Anatomy of Literary Nonsense" (1988) nonsense-tekstin tärkeimmäksi elementiksi purkautumattoman jännitteen ja merkityksien moninaisuuden ja läsnä- ja poissaolon välillä. Tämä on Tiggesin mukaan nonsensen tärkein paradoksi.
Nonsense yhdistetään lastenrunouteen, mutta sitä käytetään toki myös aikuisille suunnatussa kirjallisuudessa.


title: Nonsense

text: Nonsensea käytettiin jo keskiajan Ranskassa ja Saksassa, jolloin sillä tehtiin pilaa vakiintuneista totisista, ellei peräti tosikkomaisista runomuodoista.


title: Nonsense

text: Lainaus Tieteen termipankki -sivustosta: "Sittemmin erityisesti englantilaiset ovat harrastaneet nonsensea. Lajin tunnetuimpia edustajia ovat Edward Lear (1812-88), esim. teoksillaan A Book of Nonsense (1846) ja Nonsense Songs, Stories, Botany, and Alphabets (1871), Lewis Carroll (1832-98) varsinkin lastenkirjoillaan Alice's Adventures in Wonderland (1865, Liisa ihmemaassa) ja Through the Looking-Glass and What Alice Found There (1872, Liisan seikkailut peilimaailmassa), G. K. Chesterton kirjallaan A Defense of Nonsense (1901), ranskalaiset Guillaume Apollinaire ja Raymond Queneau, yhdysvaltalainen Ogden Nash sekä saksalaiset Christian Morgenstern ja Joachim Ringelnatz. Nonsensea ovat hyödyntäneet myös James Joyce ja T. S. Eliot. Suomessa Lauri Viita, Eeva-Liisa Manner, Kirsi Kunnas, Väinö Kirstinä ja Juhani Peltonen kuuluvat nonsensenharrastajiin."


title: Nonsense

text: Myös kryptografiassa tutkitaan menetelmiä nonsensen tai paremminkin mielivaltaisten merkkijonojen erottelemiseksi varsinaisista viesteistä.


title: Sundantylli

text: Sundantylli ("Charadrius peronii") on kaakkoisaasialainen kahlaaja. Sen elinympäristö käsittää Etelä-Thaimaan, Malakan niemimaan, Etelä-Vietnamin, Filippiinit, Indonesian ja Timorin. Lajin holotyypin kuvaili Hermann Schlegel Samausta, Timorin läheltä 1863.


title: TNA World Heavyweight Championship

text: TNA World Heavyweight Championship on Total Nonstop Action Wrestling -nimisen painifirman maailmanmestaruusvyö. Se on tällä hetkellä korkeimmaksi sijoitettu mestaruus TNA:ssa. Se otettiin käyttöön vuoden 2007 toukokuun 14. päivänä. Ennen TNA World Heavyweight -mestaruutta TNA:lla oli käytössä NWA:n World Heavyweight -mestaruus vuodesta 2002 vuoteen 2007. Historian ensimmäiseksi TNA World Heavyweight -mestariksi nousi Kurt Angle.


title: Uudenseelanninkurmitsa

text: Uudenseelanninkurmitsa ("Charadrius obscurus") on Uuden-Seelanninn kotoperäinen kahlaaja. Sen rikkonainen elinympäristö käsittää Pohjoissaaren pohjoisosia, Eteläsaaren eteläkärjen sekä Stewartinsaaren. Lajin populaation koko on noin 2 000 yksilöä. Siitä tunnetaan kaksi alalajia. Sen holotyypin kuvaili Johann Friedrich Gmelin Eteläsaaren Dusky Soundista 1789.


title: Uudenseelannintylli

text: Uudenseelannintylli ("Charadrius bicinctus") on Indonesian kotoperäinen kahlaajalaji. Sen esiintymisalue käsittää Uuden-Seelannin, Chathamsaaret ja Aucklandsaaret. Siitä tunnetaan kaksi alalajia. Pohjoiset populaatiot talvehtivat Australiassa ja muualla Oseaniassa. Lajin holotyypin kuvailivat William Jardine ja Prideaux John Selby Uudesta Etelä-Walesista vuonna 1827.


title: Jón

text: Jón on islantilainen miehen etunimi.


title: Ásta

text: Ásta on islantilainen naisen etunimi. Nimi on islantilainen versio nimestä Asta, ja Asta on muunnos nimestä Astrid. Nimeä on annettu Suomessa alle 20:lle ihmiselle, joista alle 10 on miehiä.


title: Arvo Tigerstedt

text: Arvo Selim Tigerstedt (21. maaliskuuta 1899 Helsinki – 19. syyskuuta 1969 Tuusula) oli suomalainen urheilutoimittaja sekä pilapiirtäjä, joka tunnettiin yleisesti nimellä ”Tiikeri”. Uransa alussa hän tähtäsi huippu-urheilijaksi, voittaen muun muassa SM-pronssia korkeushypyssä vuonna 1925, mutta kouluttautui myöhemmin mainospiirtäjäksi. Tigerstedt teki varsinaisen elämäntyönsä laatien urheiluaiheisia pilapiirroksia Helsingin Sanomille, mutta työskenteli myös muutamia vuosia Suomen Urheilulehdelle. Lisäksi hänet tunnetaan julistesuunnittelijana. Monet hänen runsaasta 5 000 sarjastaan julkaistiin sata sarjaa käsittävinä kirjoina jo hänen elinaikanaan.


title: Jana Cova

text: Jana Cova (s. 13. huhtikuuta 1980) on tšekkiläinen pornonäyttelijä ja alastonmalli. Cova syntyi ja kasvoi maaseudulla. Hän toimi alastonmallina ennen siirtymistään pornografian pariin. Hän on esiintynyt lukuisissa aikuisviihde-elokuvissa ja monessa lehdessä, kuten Hustler ja Penthouse. Hän siirtyi pysyvästi pornoalalle vuonna 2005. Hän on myös voittanut kaksi AVN-palkintoa.


title: Rannveig

text: Rannveig on islantilainen naisen etunimi.


title: Sergio Aragoneses

text: Sergio Aragoneses Almeida (s. 1. helmikuuta 1977 O Porriño, Espanja) on espanjalainen jalkapallomaalivahti. Hän edustaa tällä hetkellä Espanjan Segunda División B:ssä pelaavaa Tenerifeä.


title: Sergio Aragoneses

text: Aragoneses on Celta Vigon kasvatti, mutta ei ole koskaan pelannut seuran edustusjoukkueessa. Kaudeksi 2000–2001 hän siirtyi Tenerifeen edustettuaan aikaisemmin Sporting Guardésia ja Pontevedraa.


title: Sergio Aragoneses

text: Ensiesiintymisensä maan pääsarjassa hän teki seuraavalla kaudella 2001–2002 kotiottelussa Deportivo Alavésia vastaan. Tämän jälkeen hän edusti madridilaisseuroja Getafea ja Atlético Madridia. Vuonna 2005 hän siirtyi Segunda Divisiónissa pelanneeseen Elcheen. Hieman ennen siirtymistään joukkueeseen hän oli saannut tietää sairastavansa kivessyöpää, joka piti hänet sivussa suurimman osan kaudesta.


title: Sergio Aragoneses

text: Vuoden 2008 alussa Aragoneses vapautettiin sopimuksestaan Hérculesin kanssa, mutta lähes heti hän teki uuden sopimuksen samassa sarjassa pelanneen Numancian kanssa. Hän kärsi kuitenkin loppukauden aikana polvivammasta ja täten hävisi kamppailun ykkösvahdin paikasta Jacobolle.


title: Sergio Aragoneses

text: Heinäkuussa 2008 hän palasi Tenerifeen ja teki joukkueen kanssa viisivuotisen sopimuksen. Aragoneses toimi joukkueen ykkösmaalivahtina, kunnes hän sairastui ja joutui olemaan sivussa loppukauden. Kaudella 2009–2010 Aragoneses palasi jälleen joukkueen kiistattomaksi ykkösmaalivahdiksi.


title: Snaebjörn

text: Snaebjörn on islantilainen miehen etunimi.


title: Đồng Nai

text:
Đồng Nai on maakunta Vietnamin etelärannikolla Đông Nam Bộin alueella, lähellä Hồ Chí Minhin kaupunkia. Sen pääkaupunki on nimeltään Biên Hòa. Maakunnan pinta-ala on 5 904 km². Vuonna 2009 maakunnassa oli 2,48 miljoonaa asukasta.
Alueen vauraus perustuu kumiin, kahviin, kalastukseen ja vesivoimaan.


title: USC Freiburg

text: USC Freiburg on saksalainen koripalloseura Freiburgista.


title: USC Freiburg

text: USC Freiburgin perusti vuonna 1953 Freiburgin yliopisto, ja koripallo otettiin seuran ohjelmistoon vuonna 1973. Vuonna 1997 seura voitti 2. Bundesliigan, jolloin se nousi Bundesliigaan. Pääsarjassa Freiburg pelasi kahden kauden ajan ennen putoamistaan takaisin 2. Bundesliigaan. Sieltä seura ei ole onnistunut nousemaan pääsarjaan, muttei ole myöskään pudonnut sarjasta.


title: Ninh Thuận

text: Ninh Thuận on maakunta Vietnamin Đông Nam Bộin alueella. Sen pääkaupunki on nimeltään Phan Rang-Tháp Chàm. Maakunnan pinta-ala on 3 363 km². Vuonna 2009 maakunnassa oli 564 tuhatta asukasta.


title: Ninh Thuận

text: Maakunnassa elää paljon cham-kansan edustajia.


title: Käkelän seisake

text: Käkelän seisake (, ) on entinen rautatieliikennepaikka rantaradalla noin 4 kilometriä Siuntiosta länteen. Seisake avattiin kesäkuussa 1905, mutta paikalla oli ollut soraraide jo vuodesta 1902 alkaen.


title: Käkelän seisake

text: Käkelään rakennettiin sivuraide pääraiteen pohjoispuolelle vuonna 1928 veturien ympäriajoa varten. Seisakkeella toimi VR:n virkailijan ylläpitämä postipysäkki vuodesta 1925 alkaen Porkkalan vuokraamiseen saakka. Vuokra-aikana neuvostoliittolaiset rakensivat Käkelään uuden, isomman odotuskatoksen ja purkivat suomalaisten jättämät vanhat rautatierakennukset.


title: Käkelän seisake

text: Vuokra-ajan päätyttyä sivuraidetta ei otettu uudelleen käyttöön. Myös odotussuoja purettiin piakkoin palautuksen jälkeen. Henkilöliikenne seisakkeella lopetettiin kesäkuussa 1984 ja se lakkautettiin lopulta kesäkuussa 1985. Nykyisin seisakkeen lähettyvillä sijaitsee sähkön syöttöasema.


title: Heroes of Newerth

text: Heroes of Newerth eli HoN on S2 Games -pelistudion tekemä Warcraft III:n moninpelikartta Defense of the Ancientsiin perustuva tietokonepeli. Toisin kuten Defense of the Ancients, Heroes of Newerth on kokonaan oma pelinsä. Vuonna 2015 pelin tekijöiksi vaihtui Frostburn Studios.


title: Heroes of Newerth

text: Heroes of Newerthissä on kaksi vastakkain taistelevaa puolta, "Legion" ja "Hellbourne". Tarkoituksena on voittaa vastapuoli tuhoamalla vastapuolen päärakennus samalla puolustaen omaa päärakennusta. Voiton voi myös saavuttaa jos vastustaja päättää luovuttaa taistelun.


title: Heroes of Newerth

text: Peliin voi osallistua maksimissaan 10 pelaajaa, viisi kummallekin puolelle. Pelissä on valittavana 136 erilaista sankaria, joista kukin pelaaja valitsee itselleen ennen pelin alkua yhden sankarin. Versio 1.0.1.3 toi peliin sankarivalikkoon 18 tyhjää paikkaa, joihin pelin kehityksen edetessä tuli uusia sankareita. Sittemmin tyhjiä paikkoja on lisätty, jolloin paikkoja on yhteensä 144. Sankareiden lisäksi taistelukentällä on kummallakin puolella tietokoneen ohjaamia sotajoukkoja sekä puolueettomia hirviöitä, jotka hyökkäävät mentäessä niiden lähelle.


title: Heroes of Newerth

text: Pelissä on neljä karttaa. Niistä suosituin on "Forests of Caldavar", joka on neliönmuotoinen, ja sitä halkoo kulmasta kulmaan joki. Joen yläpuolella on "Hellbournen" ja alapuolella "Legionin" alueet. Kentällä on kolme linjaa, joita yleisesti kutsutaan nimillä "top", "middle" ja "bottom". Näitä linjoja pitkin tietokoneen ohjaamat sotajoukot kulkevat ja niiden varrella on kummankin osapuolen puolustustornit. Yleensä pelin alussa sankarit kulkevat sotajoukkojen mukana linjoja pitkin, mutta pelin edetessä peli painottuu sankareiden välisiin taisteluihin, jotka tapahtuvat ympäri kenttää.


title: Heroes of Newerth

text: Pelissä on tarkoitus kehittää omaa sankaria taistelemalla, josta saa rahaa sekä kokemusta. Rahalla voi ostaa esineitä, jotka auttavat taistelussa, ja kokemus parantaa sankarin omia taitoja.


title: Heroes of Newerth

text: Pelissä on erilaisia esineitä 130 ja niitä voi ostaa ympäri karttaa olevista kaupoista. Sankari voi kantaa mukanaan yhtä aikaa kuutta eri esinettä.


title: Heroes of Newerth

text: Heroes of Newerthissä on 6 erilaista pelitilaa. Eri pelitilat vaikuttavat siihen, miten ja mitkä sankarit ovat valittavissa ennen pelin alkua. Yleisesti ottaen ilman toissijaisissa moodeissa mainittua "All Heroes" -moodia pelaajat voivat valita sankarinsa vain oman puolensa sankarien joukosta. Ilman erillistä pelinjohtajan määritystä pelissä ei voi olla samaa sankaria enemmän kuin yksi kappale.


title: Heroes of Newerth

text:
Pelissä on myös toissijaisia moodeja, joilla vaikutetetaan sankarivalikoiman lisäksi pelin muihin aspekteihin:Aloittelevalle pelaajalle yksi suuri ongelma Heroes of Newerthissä on suhteellisen korkea aloituskynnys, sillä onnistuminen pelissä edellyttää sankareiden ja esineiden tuntemusta. Ongelmaa on pyritty ratkaisemaan peliin sisäänrakennetulla taitotasojärjestelmällä ("PSR" eli "Public Skill Rating"), jonka avulla taidoiltaan samantasoisia pelaajia pyritään ohjaamaan samoihin peleihin.
Peliin rekisteröitynyt uusi pelaaja saa aluksi 1500 taitopistettä. Pistemäärä laskee hävittyjen pelien seurauksena ja vastaavasti voitetut pelit nostavat pistemäärää.


title: Heroes of Newerth

text: Pyrkimyksellä saada samantasoiset pelaajat samaan peliin on tarkoitus vähentää pelissä joidenkin pelaajien osalta esiintyvää vihamielisyyttä aloittelevaa tai jopa kokenuttakin pelaajaa kohtaan pelaajan tekemien virheiden takia.


title: BBC Bayreuth

text: BBC Bayreuth on saksalainen koripalloseura Bayreuthista.


title: Huilutylli

text: Huilutylli ("Charadrius melodus") on pohjoisamerikkalainen kahlaaja. Sen elinympäristö käsittää Kanadan ja Yhdysvaltain keskilännen, Suurten järvien alueen ja Atlantin rannikon Newfoundlandista Pohjois-Carolinaan. Lajin holotyypin kuvaili George Ord Great Egg Harborista New Jerseystä 1824.


title: Preeriatylli

text: Preeriatylli ("Charadrius montanus") on pohjoisamerikkalainen kahlaaja. Sen elinympäristö käsittää Yhdysvaltain keskilännen Kanadan rajalta Itä-Coloradoon. Lajin holotyypin kuvaili John Kirk Townsend Wyomingista 1837.


title: Paksunokkatylli

text: Paksunokkatylli ("Charadrius wilsonia") on amerikkalainen kahlaaja. Sen laaja elinympäristö käsittää Yhdysvaltain itärannikon, Keski-Amerikan, sekä Etelä-Amerikan pohjoisosan ja länsirannikon Perun keskiosiin. Lajin holotyypin kuvaili George Ord Cape Maysta New Jerseystä 1814.


title: Punantylli

text: Punantylli ("Charadrius alticola") on eteläamerikkalainen kahlaaja. Sen elinympäristö käsittää Punan alueen Andeilla Perun keskiosissa, Koillis-Chilessä, Länsi-Boliviassa ja Luoteis-Argentiinassa. Lajin holotyypin kuvailivat Hans von Berlepsch ja Jan Sztolcman Ingapircasta Junínista Perusta 1902.


title: Kari Suoraniemi

text: Kari Suoraniemi (29. syyskuuta 1960 Oulu) on entinen suomalainen jääkiekkoilija, pelipaikaltaan puolustaja. Hän on Oulun Kärppien kasvatti. Suoraniemi päätti uransa Ruotsissa Röglessä kaudella 1994–1995. Suoraniemellä on kaksi poikaa, Niko (s. 1984) ja Joel (s. 1987). Niko pelaa jääkiekkoa Alankomaiden pääsarjassa Eredivisiessä, ja on Suomen kansalainen. Joel pelasi vain Röglen junioreissa, ja hän on Ruotsin kansalainen.


title: Kari Suoraniemi

text: Suoraniemi aloitti uransa kasvattajaseurassaan Kärpissä, voittaen kolmannella kaudellaan SM-liigan mestaruuden kaudella . Mestaruuden jälkeen Suoraniemi lähti Pohjois-Amerikkaan ja pelasi kolme kautta NHL:n farmiliigassa, AHL:n Rochester Americansissa. AHL:ssä Suoraniemi pelasi 141 ottelua, muttei koskaan päässyt NHL:ään. Kaudella 1982–1983 Suoraniemistä tuli AHL:n mesrari, eli Calder Cupin voittaja.


title: Kari Suoraniemi

text: Suoraniemi vaihtoi jälleen mestaruuden jälkeen seuraa. Rochesterista hän palasi takaisin Kärppiin. Kauden päätteeksi Suoraniemi valittiin edustamaan Suomea vuoden 1985 maailmanmestaruuskilpailuihin, jotka järjestettiin Tšekkoslovakiassa. Suomi oli lopulta kisojen viides. Maajoukkue voitti kuitenkin Neuvostoliiton ja Tšekkoslovakian jälkeen Euroopan-mestaruuskisojen pronssimitalin.


title: Kari Suoraniemi

text: MM-kisojen jälkeen Suoraniemi siirtyi Kärpistä Jyväskylän JyP HT:hen. Kauden jälkeen Suoraniemi oli jälleen mukana MM-kisoissa, jotka järjestettiin nyt Neuvostoliitossa. Suomi oli nyt neljäs, mutta voitti taas EM-kisoista pronssia. Suoraniemi edusti JyP HT:ta vielä kauden , kunnes siirtyi Ruotsiin Skellefteåån. Skellefteå putosi kuitenkin Elitserienistä kauden 1989–1990 päätteeksi, ja Suoraniemi palasi Suomeen, nyt Jokereihin.


title: Kari Suoraniemi

text: Pelattuaan kauden Jokereissa Suoraniemi palasi Ruotsiin, nyt I divisioonan Rögle BK:n. Suoraniemi oli mukana nostamassa Rögleä Elitserieniin heti ensimmäisellä kaudellaan. Suoraniemi päätti uransa kauteen 1994–1995, jolloin Rögle putosi takaisin I divisioonaan.


title: Kari Suoraniemi

text: Kari Suoraniemi pelasi maajoukkueessa 65 A-maaottelua, 13 B-maaottelua sekä 6 nuorten maaottelua. Hän voitti myös nuorten maailmanmestaruuskilpailuista hopeaa vuonna 1980. Poika Niko on pelannut 32 poikien maaottelua.


title: Cato Menkerud

text: Cato Menkerud (s. 23. elokuuta 1973 Lillehammer) on norjalainen kartanlukija.


title: Cato Menkerud

text: Menkerud kilpaili pitkään MM-sarjassa Henning Solbergin kanssa. Kauden 2009 jälkeen Ilka Minor tuli Solbergin kartturiksi, ja Menkerud siirtyi S2000-luokassa kilpailleen Eyvind Brynildsenin pariksi.


title: Cato Menkerud

text: Menkerud omistaa myös bensa-aseman kotikaupungissaan Lillehammerissa.


title: Tom Sharpe

text: Tom Sharpe (oikealta nimeltään Thomas Ridley Sharpe, 30. maaliskuuta 1928 – 6. kesäkuuta 2013) oli englantilainen kirjailija. Hän kävi koulua Lancing Collegessa ja opiskeli Cambridgen yliopiston Pembroke Collegessa. Suoritettuaan sotaväen hän muutti Etelä-Afrikkaan vuonna 1951. Hänen kokemuksensa Etelä-Afrikassa toimivat pohjana romaaneille "Riotous Assembly" ja sen jatko-osalle "Indecent Exposure". Hänen kirjallisesta tuotannostaan on suomennettu vain yksi teos, "Riotous Assembly" ().


title: Tom Sharpe

text: Sharpen teoksista on tehty kaksi tv-minisarjaa, Seksi ja seutukaava ("Blott on the Landscape", 1985) ja Porterhouse Blue (1987), sekä elokuva Tapaus Wilt (1990).


title: Kunnia (Antonius ja Kleopatra)

text: Kunnia on kuunnelma vuodelta 1996, jonka on Suomen Yleisradion Radioteatterille sovittanut ja ohjannut Juha-Pekka Hotinen. Se on muunnelma William Shakespearen näytelmästä Antonius ja Kleopatra (1606-1607) ja siihen on otettu mukaan osia ko. Shakespearen näytelmän toisesta muunnelmasta, kuunnelmasta vuodelta 1951. Suomennos on Paavo Cajanderin ja Eeva-Liisa Mannerin ja äänisuunnittelijana on ollut Mikko Ahonen. Kuunnelmassa Kleopatraa esittävät Elli Tompuri ja Erja Manto, Antoniusta Kauko Käyhkö ja Jarmo Mäkinen, Octavius Caesaria Paavo Jännes ja Tommi Liski sekä Eufronius Filoa Arvo Lehesmaa ja Risto Kaskilahti.


title: Tây Ninh (maakunta)

text: Tây Ninh on maakunta Vietnamin eteläosassa Đông Nam Bộin alueella, Kambodžan vastaisella rajalla. Sen pääkaupunki on nimeltään Tây Ninh. Maakunnan pinta-ala on 4 036 km². Vuonna 2009 maakunnassa oli 1,066 miljoonaa asukasta.


title: Tây Ninh (maakunta)

text: Cao Đài-uususkonnon keskeinen paikka on Tây Ninhissä.


title: Tata Young

text: Tata Young (oik. Amita Marie Young, thaiksi อมิตา มารี ยัง "amíta mari yang", s. 14. joulukuuta 1980, Thaimaa) on thaimaalainen malli, laulaja ja näyttelijä. Hänen äitinsä on thaimaalainen ja isänsä amerikkalainen. Hänestä tuli erittäin suosittu etenkin Aasiassa jo teini-iässä, kun hän julkaisi ensimmäisen englannin kielisen albuminsa "I believe" vuonna 2004 saaden platinaa kotimaassaan ja saaden kultaa ympäri Aasiaa.


title: Tata Young

text: Young on kaksikielinen ja laulaa thaiksi ja englanniksi. Vuosien mittaan Tata on myynyt yli 13 miljoonaa albumia ympäri Aasiaa.


title: Unsere Besten

text: Unsere Besten ("Parhaamme") oli vuonna 2003 saksalaisella ZDF-kanavalla esitetty televisio-ohjelma, jossa katsojat saivat valita kaikkien aikojen tärkeimmät saksalaiset henkilöt. Ohjelma oli samantapainen Yleisradion Suurten suomalaisten ja BBC:n 100 Greatest Britonsin kanssa. Ehdokkaat piti valita valmiilta listalta, minkä tarkoituksena oli sulkea esimerkiksi DDR:n ja Kansallissosialistisen Saksan johtajat kilpailun ulkopuolelle liian ristiriitaisina hahmoina.


title: Unsere Besten

text: Äänestyksessä eniten ääniä sai Länsi-Saksan liittokansleri Konrad Adenauer (1876–1967). Kymmenen kärkeen ylsivät myös uskonpuhdistaja Martti Luther, poliittinen filosofi Karl Marx, toisen maailmansodan aikaiset vastarintaliikkeen jäsenet Sophie ja Hans Scholl, liittokansleri Willy Brandt, barokkisäveltäjä Johann Sebastian Bach, kirjailija Johann Wolfgang von Goethe, kirjapainotaidon kehittäjä Johannes Gutenberg, valtakunnankansleri Otto von Bismarck sekä fyysikko Albert Einstein.


title: Andalusian jalkapallomaajoukkue

text: Andalusian jalkapallomaajoukkue edustaa Espanjaan kuuluvaa Andalusiaa jalkapallon maaotteluissa.


title: Andalusian jalkapallomaajoukkue

text: Andalusia voi pelata vain ystävyysotteluita, koska se ei ole Fifan tai Uefan jäsen, eikä näin ollen voi osallistua niiden alaisiin kilpailuihin, kuten MM- tai EM-kilpailuihin. Andalusian maajoukkue on pelannut vuodesta 1923 lähtien ystävyysotteluita muita seura- ja maajoukkueita vastaan.


title: Andalusian jalkapallomaajoukkue

text: Muita Espanjan sisällä toimivia itsehallintoalueiden joukkueita ovat muun muassa Katalonian jalkapallomaajoukkue, Baskimaan jalkapallomaajoukkue ja Galician jalkapallomaajoukkue.


title: Saksan koripalloliitto

text: Saksan koripalloliitto on saksalaisen koripalloilun kattojärjestö.


title: Saksan koripalloliitto

text: Liitto perustettiin vuonna 1949 Düsseldorfissa. Vuonna 1969 liitto muutti toimipaikkansa Kölnistä Hageniin, jossa se on siitä lähtien toiminut.


title: Jukka Siikavire

text: Jukka Tapani Siikavire (s. 7. toukokuuta 1951 Tampere) on suomalainen säveltäjä, sanoittaja, laulaja ja muusikko. Hänen sävellyksistään tunnetaan parhaiten laulut ”Unihiekkaa”, ”Hengaillaan” ja ”Liehuva liekinvarsi”.


title: Jukka Siikavire

text: Siikavire asui lapsuutensa Tampereen Pispalassa ja Kalevassa. Hän sai ensimmäisen kitaransa 7–8-vuotiaana ja alkoi pian tehdä omia kappaleita. 1960-luvun puolessavälissä hän perusti Leo Airaksisen ja Aila Halmisen kanssa folk-lauluyhtyeen Sirut, joka teki kaksi singleä. Siikavire alkoi myös opiskella laulua Tampereen musiikkiopistossa ja jatkoi opintojaan Tampereen konservatoriossa.


title: Jukka Siikavire

text: 1960-luvun lopulla Siikavire sai roolin Tampereen popteatterin "Hair"-produktiosta, josta tuli suuri menestys lukuisine vierailuesityksineen. Vuosien 1970–1971 vaihteessa syntyi Woodoo-yhtye, jossa Siikavire lauloi sekä soitti kitaraa ja huilua. Yhtyeen muut jäsenet olivat Esa Rosvall (lyömäsoittimet), Pentti Ilmonen (saksofoni) ja Alarik Repo (basso), myöhemmin rumpali Ippe Kätkä, kitaristi Patti Karlsson, basisti Make Lindfors ja laulusolisti Raija Alenius. Vuonna 1973 Siikavire sai säveltäjä-muusikon työn Ahaa-teatterista, jossa hän työskenteli kahdeksan vuotta.


title: Jukka Siikavire

text: Siikavire alkoi 1970-luvulla työskennellä näytelmäkirjailija Erkki Mäkisen kanssa, josta syntyivät muun muassa kappaleet "Neidon ryöstö" (1976) ja "Liehuva liekinvarsi" Suomen Euroviisukarsintoihin. Suomen edustajana vuoden 1979 Sopotin laulufestivaaleihin osallistunut "Tuulessa soitto sousi" oli Siikavireen ja Mäkisen tekemä ja Ritva Oksasen esittämä kansanlaulumainen kappale. Jussi Tuomisen kanssa puolestaan syntyivät "Tuhanteen aamuun laulun teen" (1983) ja "Hengaillaan", josta tuli myöhemmin sen esittäjän Kirkan ensimmäinen kultalevy.


title: Jukka Siikavire

text: Vuonna 1972 Siikavire sävelsi musiikin TV2:n "Nukkumatti"-animaatioon, joka soi "Pikku Kakkosessa" 32 vuotta. ”Unihiekkaa”-laulun on levyttänyt ainakin neljä eri artistia. Tästä alkoi Siikavireen yli kolme vuosikymmentä kestänyt ura televisiomusiikin säveltäjänä, jonka aikana on syntynyt musiikki kymmeniin tv-elokuviin, tv-näytelmiin ja draamasarjoihin, useimmat näistä TV2:n tuotantoa.


title: Jukka Siikavire

text: Vuonna 1986 Siikavire sävelsi musiikin Pikku Kakkosen "Varokaa heikkoa jäätä" -animaatioon, jota esitetään tänäkin päivänä. Vuonna 1996 Siikavire sävelsi musiikin uudestaan, sillä alkuperäinen ääniraita oli kulunut useista esityskerroista.


title: Jukka Siikavire

text: Siikavireen viimeinen levytys laulajana on "Lauri Viidan laulumailla" vuodelta 1982. Vuoden 1984 jälkeen hän ei ole esiintynyt julkisesti muusikkona, vaan on keskittynyt teatteri- ja televisiosäveltämiseen. Siikavire sai 1985 Tampereen kaupungin luovan säveltaiteen palkinnon.


title: Jukka Siikavire

text: Siikavire sävelsi musiikin viimeiseen Tonttu Toljanterin joulukalenteriin Tonttu Toljanteri tonttujen tonttuna vuonna 2013.


title: Jukka Siikavire

text: Siikavireelle myönnettiin taiteilijaeläke vuonna 2014.


title: Päivölän rautatieasema

text: Päivölän rautatieasema (, ) on entinen rautatieliikennepaikka Inkoon Päivölässä noin 12 kilometriä Inkoon asemalta itään. Asema avattiin syyskuussa 1903 silloisen Degerbyn kunnan alueelle.


title: Päivölän rautatieasema

text: Päivölän asemarakennus rakennettiin Bruno Granholmin laatimien V luokan aseman tyyppipiirustusten mukaan samanlaisena kuin Masalan, Kelan ja Tähtelän asemarakennukset samalla rataosalla. Rakennusta laajennettiin vuonna 1910 ja sen ulkonäköä on myöhemminkin muutettu. Aseman ympärille syntyi vireä yhdyskunta, joka sai oman kansakoulun rantaradan avaamisvuonna. Päivölä oli Degerbyn kunnan ainoa rautatieasema ja sieltä oli kirkonkylään kuuden kilometrin matka. Kirkonkylästä kuljettiin kuitenkin kauemmas Siuntion asemalle, jonne oli parempi tieyhteys.


title: Päivölän rautatieasema

text: Päivölän asema siirtyi Porkkalan vuokrauksen myötä Neuvostoliitolle vuonna 1944. Päivölä sijaitsi lähellä alueen rajaa, ja sitä korvaamaan perustettiin Tyriksen seisake noin kilometri Turun suuntaan. Porkkalan palauduttua Suomelle Päivölä otettiin uudelleen käyttöön, vaikka kylä ei ollutkaan enää yhtä vilkas kuin ennen vuokrausta. Miehitys asemalla lopetettiin maaliskuun 1968 alussa, ja samalla se alennettiin seisakevaihteeksi. Myöhemmin samana vuonna aseman ratapiha purettiin yhtä sivuraidetta lukuun ottamatta.


title: Päivölän rautatieasema

text: Asemarakennuksessa toimi posti vuoteen 1991 asti, vaikka radan linjaus siirtyikin pohjoisemmaksi jo syyskuussa 1982. Rataoikaisulle ei alun perin pitänyt avata seisaketta, sillä Tyriksen seisake oli huomattavasti vilkkaampi, mutta uusi seisake avattiin kuitenkin 12.9.1982. Lopullisesti liikennepaikka lakkautettiin 2.6.1991, vaikka paikallisjunien pysähdykset oli korvattu VR:n linja-autoilla vuoden alusta lähtien.


title: Päivölän rautatieasema

text: Päivölän asemarakennus on nykyisin yksityiskäytössä.


title: Kopřivnice

text: Kopřivnice () on kaupunki Määrin-Sleesian läänissä Tšekissä. Kaupungin asukasluku vuonna 2009 oli 23 172 asukasta. Kaupungissa on Tatran autotehdas, joka työllisti ennen yli 16 000 henkilöä. Nykyinen henkilöstömäärä on 3 700.


title: Kopřivnice

text: Kopřivnicen korkein kohta on 320 metriä merenpinnasta, ja sen pinta-ala on 27,48 neliökilometriä.


title: Denominazione di origine controllata

text: Italialaisten viinien laatuluokitukset antaa Italian maatalousministeriö viineille, jotka täyttävät annetut kriteerit. Viinin täytyy olla valmistettu nimetyllä alueella ja tavalla.


title: Jumalan nimeen

text:
Jumalan nimeen on Jim Thompsonin kirjoittama romaani, joka ilmestyi 2010. Sen kustantaja on WSOY.
__notoc__


title: Jumalan nimeen

text: Teoksen tapahtumaympäristö on uutta tsaaria odottava Venäjä, joka on joutunut tietokonesabotaasin uhriksi. Tapauksen selvittämiseen paneutuu amerikkalaista ajatushautomoa johtava Timothy ”Lurija” Mason, jonka henki on vaarassa. Hän kuitenkin selviytyy mutta menettää läheisensä. Murhayrityksen tekijä on surullisenkuuluisan Berijan pojanpoika Vladimir ”Vlad” Tšernjajev, ja tämän vaimo puolestaan on Anastasia Nikolajevna Romanovan tyttärentytär. Vladin tehtävä on nostaa poikansa Aleksei uudeksi tsaariksi, ja yritystä pyrkii estämään Lurija.


title: Jumalan nimeen

text: Teoksen motto ”Kirjailija on ihmissielun insinööri” on peräisin Josif Stalinilta.


title: Jumalan nimeen

text: Kriitikon mukaan Thompson on kirjoittanut hyvin koossa pysyvästä aineksesta nopearytmisen, tehokkaan jännärin, johon tämä on liittänyt luontevasti myös uskomusaineksia. Kriitikko uskoo kirjan mahdollisuuksiin ulkomailla. Englanninkielisen alkuteoksen suomennoksen hän toteaa vetäväksi.


title: NPP Zvezda

text: NPP Zvezda () on venäläinen avaruus- ja ilmailuteknologiayhtiö, joka suunnittelee ja valmistaa hävittäjälentäjien painepukuja ja kosmonauttien avaruuspukuja sekä lentokoneiden heittoistuimia. Sen päätoimipiste sijaitsee Moskovan alueen Tomilinon taajamassa.


title: NPP Zvezda

text: Suunnittelutoimisto perustettiin vuonna 1952 suunnittelemaan lentäjien painepukuja ja lentokoneiden ilmatankkausjärjestelmiä. Se suunnitteli Neuvostoliiton avaruusohjelmalle vuodesta 1960 alkaen avaruuspukuja, mukaan lukien sen, jota Juri Gagarinin käytti lennollaan. Orlan-avaruuspuvun yhtiö suunnitteli lennoille Mir-avaruusasemalle.


title: NPP Zvezda

text:
Zvezda muuntui osakeyhtiömuotoon vuonna 1994. Nykyään se Venäjän valtionkorporaatio Rostehin siviili- ja sotilasilmailun palveluihin ja komponentteihin keskittynyneen holdingyhtiö Aviatsionnoje oborudovanijen (Aviation Equipment Holding) tytäryhtiö.
Zvezda valmistaa venäläisten hävittäjälentokoneiden heittoistuimet. Yhdysvaltain laivasto ja ilmavoimat tutkivat 2000-luvun alussa pitkään hankkiiko Zvezdan K-36-heittoistuimen uusiin F-22- ja F-35-hävittäjiinsä - näihin kuitenkin valittiin englantilainen Martin-Baker-heittoistuin.


title: NPP Zvezda

text: Yhtiö on myös kehittänyt harvinaisen helikopterin heittoistuimen - Kamov Ka-50-helikopterissa on tällainen NPP Zvezda K-37-800-heittoistuin.


title: NPP Zvezda

text: Guy Illich Severin oli yhtiön pääsuunnittelija ja pääjohtaja vuodesta 1964–2008. Sergei Pozdnjakov on toiminut pääjohtajana vuoden 2008 jälkeen.


title: Monte Carlo Masters

text: Monte Carlo Masters (viralliselta nimeltään Rolex Monte-Carlo Masters sponsorin mukaan) on vuosittain huhtikuussa Roquebrune-Cap-Martinissa, Ranskassa järjestettävä miesten tennisturnaus. Turnaus järjestettiin ensimmäisen kerran vuonna 1897 ja se kuuluu ATP World Tour Masters 1000-sarjaan.


title: Monte Carlo Masters

text: Vuodesta 1968:


title: Norsun vuosi

text: Norsun vuosi on Teemu Kaskisen ja Heikki Heiskasen kirjoittama jännitysromaani, joka ilmestyi 2010. Kirjan on kustantanut WSOY.


title: Norsun vuosi

text: "Norsun vuosi" on jännitysromaanisarjan aloitusteos. Sarjan päähenkilö on Helsingin Pasilan poliisitalossa työskentelevä ylikonstaapeli Heikki ”Norsu” Norén, jonka omavaltaiset otteet eivät aina miellytä esimiehiä, ja niinpä hän saa siirron huumeosastolta väkivaltapuolelle. Hänen elämäntapansa ovat esimerkilliset: hän ei juo, ei polta, ei käy vieraissa, kuntoilee, hän osaa käyttää aseita ja hallitsee kamppailulajeja, mutta oman mielen hallinta epäonnistuu. Säröä kuvaan tuo myös, että hän käyttää rauhoittavia ja efedriiniä.


title: Norsun vuosi

text: Helsinki on valmistautumassa vuoden 2005 yleisurheilukisoihin, kun Pasilasta löytyy ensin saksalaisen toimittajan ruumis ja pian entisen urheiluvalmentajan päätön ruumis.Bastardos-moottoripyöräjengin kautta jäljet vievät doping-skandaaliin, ja tarinaan kutoutuu mukaan Tiitisen lista, jonka stalinistinimien lahtaamisen joku on ottanut tehtäväkseen. Asian selvittäjäksi ei käy kukaan muu kuin Norsu, joka ei työssään kaihda keinoja. Tarinan viime sivuilla päädytään Kaskisen kotipaikkakunnalle Joutsenoon.


title: Norsun vuosi

text: Suomessa rikoskirjallisuuden tekijätiiminä kaksi kirjoittajaa on harvinaisuus. Teoksen kirjoittajista Teemu Kaskinen sai edellisestä teoksestaan "Sinulle, yö" loistavat arvostelut. Heikki Heiskanen on Ylen ulkomaantoimittaja, jonka erikoisalaa on Venäjä. Heiskanen vastaa tarinasta, taitava muodon hallitsija Kaskinen kirjallisesta ilmaisusta. Heidän yhteistyönään syntynyt "Norsun vuosi" pyrkii uudistamaan suomalaista dekkarigenreä. Se on omistettu slovenialaiselle suosikkifilosofille Slavoj Žižekille.


title: Norsun vuosi

text: Tämä teos ja siitä alkava teossarja kiertyvät kaukana perinteisestä lökäpöksypoliisin hahmosta olevan päähenkilön Norsu Norénin ympärille. Aiempiin poliisimaailmassa liikkuviin suomalaisiin jännitysromaneihin verrattuna "Norsun vuosi" on tarinan ja tapahtumiensa puolesta raaempi. Jopa sen tunnelmat kuvastavat raakuutta: sade ei ole tihkua vaan raakaa rankkaa sadetta.


title: Norsun vuosi

text: Mikko Varis kehuu Parnassossa teoksen kielellistä rikkautta teräviä oivalluksia. Jussi Lähde pitää tulosta ”harvinaisen virkistävänä”.


title: Norsun vuosi

text: Toisaalta teos sai Helsingin Sanomissa Veli-Pekka Leppäseltä murskakritiikin, jossa hän arvioi päähenkilön epävakaaksi ja yltiöväkivaltaiseksi, "eikä hänessä ole juuri siteeksikään yhteyttä 'todelliseenä poliisityöhön. - - Väkivallan kierroksia on siis päätetty tuntuvasti nostaa, mutta jo ensi kiihdytyksissään masiina leikkaa kiinni." Kirjailija Teemu Kaskinen vastaa kritiikkiin Imagessa seitsemän sivun mittaisessa artikkelissa varsin terävin sanakääntein. Itse teos julkaistiin verkkokirjana. Kritiikki herätti myös vilkasta keskustelua Hs.fi:n keskusteluissa.


title: Norsun vuosi

text: Journalisti-lehti teki koko tapahtumasarjasta yhteenvedon, jossa kustannustoimittaja Samuli Knuutin kertoi kirjailijan olleen kritiikistä "hajalla" ja päässeen kirjoittamistyöhän takaisin vasta kirjoitettuaan vastineartikkelinsa Imageen.


title: Gabriel Falkenberg af Sandemar

text: Gabriel Falkenberg af Sandemar (vuoteen 1693 asti Falkenberg, 5. kesäkuuta 1646 – 30. toukokuuta 1714 Tukholma) oli Turun akatemian kansleri, Turun hovioikeuden presidentti, aatelisarvoltaan kreivi.


title: Gabriel Falkenberg af Sandemar

text: Kolmen Kaarle-kuninkaan aikana elänyt ruotsalainen Sandemarin kreivi Gabriel Falkenberg loi 1600- ja 1700-luvun vaihteessa huomattavan virkamiesuran sekä Ruotsissa että Suomessa. Suomessa hän toimi Turun hovioikeuden presidenttinä ja myöhemmin Turun akatemian kanslerina, joka virkaansa hoitaessaan pyrki erityisesti akatemian kirjaston kartuttamiseen. Hän oli Svean hovioidkeuen presidentti vuodesta 1703.


title: Leiomyosarkooma

text: Leiomyosarkooma on sileälihassoluista lähtöisin oleva syöpä. Se kuuluu pehmytkudossarkoomiin ja kattaa niistä 7–11 prosenttia. Leiomyosarkooma sijaitsee usein kohdun seinämässä, raajassa tai mahalaukussa. Leiomyosarkooma voi olla yksi Carneyn triadiin kuuluvista kasvaimista.


title: Hal Mohr

text: Hal Mohr (2. elokuuta 1894 San Francisco, Kalifornia – 10. toukokuuta 1974 Los Angeles, Kalifornia) oli yhdysvaltalainen elokuvaaja.


title: Hal Mohr

text: Mohr sai ensimmäisen Oscar-palkintonsa vuonna 1935 elokuvasta "Kesäyön unelma". Hän ei ollut tuolloin ehdokaslistalla, sillä hänen välinsä kollegoihin olivat rikkoutuneet vuoden 1933 lakon aikana, jota Mohr oli ollut sovittelemassa. Äänestäjillä oli kuitenkin mahdollisuus valita ehdokkaansa myös listan ulkopuolelta ja Mohr tuli palkituksi. Vuosi 1935 oli viimeinen, jolloin äänestämään pystyi myös muita kuin ennalta asettuja ehdokkaita ja Mohr on ainoa, joka on saanut Oscarin olematta ehdokkaana. Toisen Oscarinsa Mohr sai vuoden 1943 elokuvasta "Suuren oopperan kummitus". Hänen muita elokuviaan ovat muun muassa "Jazzlaulaja", (1927), "Häämarssi" (1928), "Villin lännen villikissa" (1953) ja "Hurjapäät" (1953).


title: Hal Mohr

text: Mohrin puoliso oli näyttelijä Evelyn Venable. Hal Mohr on saanut tähden Hollywood Walk of Famelle.


title: Paris Masters

text: Paris Masters (viralliselta nimeltään Rolex Paris Masters sponsorin mukaan) on vuosittain loka-marraskuussa järjestettävä miesten tennisturnaus. Turnaus pelataan sisäkentillä Pariisissa, Ranskassa. Turnaus on ollut vuodesta 2000 osa miesten Masters-sarjaa. Ennen vuotta 2000 turnausta kutsuttiin nimellä Paris Open.


title: Kaunislahden rautatieasema

text: Kaunislahden rautatieasema (, ) on entinen rautatieliikennepaikka rantaradalla Raaseporin Grundsjössä noin 9 kilometriä Karjaalta Kirkkonummen suuntaan. Asema avattiin syyskuussa 1903, ja sen suunnitteli Bruno Granholm. Aseman alkuperäinen ruotsinkielinen nimi oli Fagervik, mutta se vaihdettiin Grundsjöksi 1.9.1951. Suomenkielinen nimi Kaunislahti lisättiin 24.5.1928.


title: Kaunislahden rautatieasema

text: Asema oli Fagervikin kartanon sekä ruukin lähin rautatieliikennepaikka. Aseman luokitus laski sitä mukaa kun rautatien merkitys ruukille väheni. Asema alennettiin pysäkiksi joulukuussa 1951 ja laiturivaihteeksi huhtikuussa 1954. Miehitys Kaunislahdessa lopetettiin kesäkuussa 1959, jolloin asema muuttui seisakevaihteeksi. Alennus seisakkeeksi tapahtui toukokuussa 1968, jolloin myös tavaraliikenne lopetettiin. Aseman vaihteet poistettiin käytöstä marraskuussa 1971.


title: Kaunislahden rautatieasema

text: Henkilöliikenteen pysähdyspaikka siirrettiin uudelle paikalle rataoikaisun myötä syyskuussa 1981, ja vanha asema jäi sivummalle radasta. Pysähdykset korvattiin VR:n linja-autoilla vuoden 1991 alusta lähtien, vaikka liikennepaikka lopetettiinkin vasta saman vuoden kesäkuun alussa.


title: Artemi Artsihovski

text: Artemi Vladimirovitš Artsihovski (; 26. joulukuuta 1902 Pietari – 17. helmikuuta 1978 Moskova) oli venäläinen arkeologi ja historioitsija. Hän oli Moskovan valtionyliopiston historian osaston puheenjohtaja vuodesta 1939 ja vuodesta 1960 Neuvostoliiton tiedeakatemian vastaava jäsen.


title: Artemi Artsihovski

text: Artsihovski johti 40 vuoden ajan kaivauksia Novgorodissa, missä löydettiin muun muassa Novgorodin tuohikirjeet. Hänet palkittiin Neuvostoliiton valtionpalkinnolla vuosina 1970 ja kuolemansa jälkeen 1982.


title: Sony Ericsson G900

text: Sony Ericsson G900i on Sony Ericssonin valmistama Symbian UIQ3-käyttöjärjestelmää käyttävä älypuhelin. G900i-malli julkaistiin helmikuussa 2008.


title: Viulu (elokuva)

text: Viulu ("El violin") on Francisco Vargasin vuonna 2005 ohjaama elokuva. Se kuvaa kansan ja sortavan hallinnon yhteenottoa Meksikossa 1970-luvulla.


title: Viulu (elokuva)

text: Väkivalloin kukistetun kapinan jälkeen Don Plutarco soittaa viihdyttääkseen sotilaita, mutta tosiasiassa tarkoitus on auttaa vastarintaliikettä ja päästä kylään jääneeseen ammusvarastoon.


title: Susanne Gottberg

text: Susanne Margareta Gottberg (s. 16. maaliskuuta 1964 Tammisaari) on suomalainen kuvataiteilija. Hänen ensinäyttelynsä oli vuonna 1989.


title: Susanne Gottberg

text: Gottberg opiskeli Länsi-Uudenmaan kansanopistossa vuosina 1982–1984 ja Kuvataideakatemiassa vuosina 1984–1989. Hän sai vuonna 1991 Suomen taideyhdistyksen dukaattipalkinnon, ja hänet valittiin vuonna 1994 vuoden nuoreksi taiteilijaksi.


title: Susanne Gottberg

text: Gottberg on käyttänyt teoksissaan vanhojen mestarien aikoinaan suosimaa lasuurimaalauksen tekniikkaa, jossa ohuet laseerauskerrokset luovat teokselle ominaisen pintakiillon. Aiheita töihinsä hän on saanut muun muassa omista valokuvistaan sekä lehtikuvista ja elokuvista. Tuloksena on syntynyt teoksia, jotka toisinaan tulvivat valoa mutta joskus myös pimeyttä. Gottbergin teosten on sanottu tutkivan näkökulman ja katsomisen problematiikkaa ja havaitsemisen prosessia. Hän on tehnyt samoista aihepiireistä myös grafiikan töitä.


title: WWE Elimination Chamber

text: Elimination Chamber oli World Wrestling Entertainmentin tuottama pay-per-view (PPV), mikä käytiin 21. helmikuuta 2010 Scottrade Centerissä St. Louisissa Missourissa. Elimination Chamberissa käytiin 7 ottelua, joista ensimmäinen on yleisön lämmitykseen tarkoitettu ns. "Dark-match". Nimi johtuu siitä, että kyseinen ottelu ei pääse lähetykseen. Päätapahtumana nähtiin World Heavyweights -mestaruusottelu. Elimination Chamber on viimeinen PPV ennen WrestleMania XXVI:tä.


title: WWE Elimination Chamber

text:
1. http://www.wwe.com/shows/eliminationchamber/
2. http://www.examiner.com/x-1734-Pro-Wrestling-Examiner~y2010m2d22-WWE-Elimination-Chamber-10-results


title: Portal 2

text: Portal 2 on Valve Corporationin kehittämä pulmapeli, joka julkaistiin huhtikuussa 2011 Windowsille, Xbox 360:lle, Mac OS X:lle ja PlayStation 3:lle. Peli on jatkoa The Orange Boxin mukana tulleeseen "Portal"-peliin. Pelissä on yksinpelin lisäksi kaksinpelattava yhteistyökampanja. Pelin julkaisu oli alun perin suunniteltu vuoden 2010 viimeiselle neljännekselle, mutta se siirrettiin helmikuulle 2011 ja lopulta huhtikuulle 2011. "Portal 2" on kolmiulotteinen geometrinen ongelmanratkaisupeli, jossa teleportteja seiniin luovan laitteen avulla ratkaistaan kolmiulotteisia geometrisia aivopähkinöitä.


title: Portal 2

text: "Portal 2" on ensimmäisessä persoonassa pelattava pulmapeli, jossa pelaaja ohjaa joko yksinpelin päähahmoa Chelliä tai yhteistyöpelin roboteista Atlasta tai P-bodya. Pelin tarkoituksena on viedä hahmot erilaisten testikammioiden läpi alkupisteestä lopun uloskäyntiin. Ensimmäiset tasot opettavat pelin yleiset liikkumispainikkeet sekä ympäristön kanssa vuorovaikuttamisen. Näiden tasojen jälkeen pelaajan tulee ratkaista erilaisia pulmia hänelle annettavan portaaliaseen (”Aperture Science Handheld Portal Device”) avulla. Aseella voidaan luoda kaksi portaalia, joilla pelaaja voi siirtää sekä itsensä että esineitä epätavanomaisella tavalla paikkojen välillä. Aseen toimintaperiaate ei ole muuttunut jatko-osan ja ensimmäisen pelin välillä, mutta pelaaja voi "Portal 2:ssa" käyttää myös muita fyysisiä elementtejä pulmien ratkaisuun portaalien lisäksi, kuten erilaisia nopeutta tai hyppyvoimaa parantavia geelejä.


title: Portal 2

text: Vaikka suurin osa pelistä pelataan GLaDOSin tai persoonaydinten luomissa testikammioissa, joutuu pelaaja liikkumaan myös kammioiden ulkopuolella, jolloin pelaaja jää ilman GLaDOSin jatkuvaa valvontaa.


title: Portal 2

text: Yksinpelin lisäksi "Portal 2:ssa" on kaksinpelattava yhteistyökampanja. Kummallakin pelaajalla on oma portaaliaseensa ja pelaajat voivat halutessaan käyttää toistensa portaaleja. Portaalien erottamiseksi toisistaan ovat ne erivärisiä, toisella pelaajalla portaalien värit ovat sininen ja violetti ja toisella oranssi ja punainen. Mahdollisten portaaliyhdistelmien vuoksi kaksinpelin testikammiot ovat vaativampia kuin yksinpelissä ja niiden suorittaminen vaatii pelaajilta yhteistyötä. Pelaajat voivat joutua esimerkiksi ratkaisemaan pulmia eri kammioissa, jolloin toisen pelaajan ratkaisut vaikuttavat toisen pelaajan etenemiseen. Jos toinen roboteista tuhoutuu, uusi robotti luodaan ja pelaajat pääsevät jatkamaan ratkaisemista.


title: Portal 2

text: Valve on kertonut, että sekä yksinpelikampanja että yhteistyökampanja ovat molemmat kahdesta kahteen ja puoleen kertaan pidempiä kuin "Portalin" alkuperäinen kampanja ja että koko peli on noin viisi kertaa pidempi kuin ensimmäinen "Portal". Pelin käsikirjoittaja Erik Wolpaw on arvioinut, että molemmat kampanjat ovat noin kuuden tunnin mittaisia.


title: Portal 2

text: "Portal 2:n" tapahtumat sijoittuvat noin 50,000 vuoden päähän ensimmäisestä "Portalista" Aperture Sciencen tutkimuslaitokseen. Ensimmäisen osan lopussa näytetyn GLaDOSin (Genetic Lifeform and Disk Operating System) tuhoutumisesta huolimatta järjestelmä on edelleen ”elossa”. Pelaaja ohjaa edelleen samaa päähenkilöä, Chelliä, jonka ensimmäisen osan jälkeenpäin muutetussa lopussa tuntematon robotti raahaa pois tuntemattomaan sijaintiin. Tutkimuslaitosta ei ole korjattu räjähdyksen jälkeen, vaan sen ovat vallanneet kasvustot. Pelaaja on pelin aikana vuorovaikutuksessa useiden GLaDOSista irtautuneiden ”persoonaydinten” kanssa. Persoonaytimet ovat itsenäistyneet järjestelmästä ja aktivoituneet vuosien aikana, ja ne ovat luoneet tutkimuslaitoksen sisään useita mikrokosmoksia keskuksen automaattisen järjestelmän avulla.


title: Portal 2

text: Pelin alussa Chell löytää itsensä hotellihuoneesta, jossa konemainen ääni ohjaa hänet muutaman testin läpi ja laittaa tämän jälkeen hänet takaisin nukkumaan. Herätessään uudestaan useita vuosia on kulunut huonekalujen rapistuneen kunnon perusteella. Yksi irtaantuneista persoonaytimistä, Wheatley, auttaa Chelliä pakenemaan huoneesta, joka paljastuukin kontiksi valtavassa varastossa. Lopulta Chell päätyy Aperturen tutkimuslaitoksen testikammioihin. Pian Wheatley ja Chell kohtaavat lepotilassa olevan GLaDOSin, jonka Wheatley herättää vahingossa. GlaDOSin herättyä hän huomaa heidät ja syyttää Chelliä murhaamisestaan vuosia aikaisemmin lähes tappaen Wheatleyn ja heittää Chellin kuiluun. Chell löytää kuilun pohjalta täysin toimivan portaaliaseen.